"УЧҚУДУҚ" газетаси хабар қилади: КОМИЛ ФАРЗАНДЛАР ОРЗУСИДА » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / "УЧҚУДУҚ" газетаси хабар қилади: КОМИЛ ФАРЗАНДЛАР ОРЗУСИДА\n22-08-2018, 18:25, admin\nҲаётга теран нигоҳ билан боқиш, уни борича англаш, маънавият сарчашмасидан баҳраманд бўлиш аслида болаликдан бошланади. Ҳар қандай қудратли давлатнинг довруғи, халқининг шаъни, порлоқ келажаги, эртанги нурли истиқболи, албатта, шу давлатнинг комил фарзандлари ҳисобланади.\nЗеро, Ўзбекистон Республикаси Президентининг «Мактабгача таълим бошқарувини тубдан такомиллаштириш чора-тадбирлари тўғрисида"ги фармони замирида ҳам улар тарбияси ва келажаги учун барча шарт-шароитлар яратилиши билан боғлиқ устувор вазифалар қўйилганлиги бежиз эмас.\nҲа, бугунги кунда давлатимизда мактабгача таълим муассасалари фаолиятини молиялаштириш учун катта давлат бюджети маблағлари ажратилиб, соғлом ва ҳар томонмала ривожланган ўсиб келаётган авлодни тарбиялаш йўлида кўп минг сонли мутахассислар меҳнат қилмоқда.\nБиргина, Учқудуқ тумани мисолида айтадиган бўлсак, Ўзбекистон Республикаси Президентининг 2018 йил 29 мартдаги «Обод қишлоқ» дастури тўғрисида»ги ПФ-5686 –сонли фармони ҳамда Ўзбекистон Республикаси Президентининг «Обод қишлоқ» дастурини 2018 йилда амалга ошириш бўйича қўшимча чора-тадбирлар тўғрисида»ги ПҚ-3630 – сонли қарори асосида «Алтинтау» ОФЙ Қулқудуқ овулидаги 4-сонли «Булдиршин» мактабгача таълим муассасасида қурилиш-таъмирлаш ишлари олиб борилди. Қарийб, 1 млрд. сўм маблағ эвазига бутунлай янгича қиёфа касб этган таълим даргоҳида шаҳар марказидагидан қолишмайдиган шарт-шароитлар муҳайё этилган.\nШунингдек, дастур лойиҳасидаги яна бир маскан «Узунқудуқ» ОФЙ Узунқудуқ овулидаги 9-сонли «Балдирған» мактабгача таълим муассасасининг янгидан қурилиши режалаштирилган.\nИнвестиция дастури доирасида туман марказида 125 ўринга мўлжалланган мактабгача таълим муассасаси қурилиши ҳозирда жадал суръатлар билан олиб борилмоқда.\n«Барака – Бино» МЧЖ томонидан 3 млрд. 850 млн. сўм маблағ эвазига қад ростлаётган мазкур мактабгача таълим муассасаси биноси Ўзбекистон Республикаси Конституциясининг 26 йиллиги байрами арафасида фойдаланишга топширилиши кўзда тутилган.\nШу ўринда, давлатимиз раҳбарининг "Олий таълим муассасаларида педагогика йўналишида махсус сиртқи бўлимларни ташкил этиш тўғрисида"ги қарорисоҳада кўп йиллардан буён самарали фаолият юритаётган ходимлар учун айни муддао бўлганлигини таъкидлаш ўринли.\nУнга кўра, таълим муассасаларида ишлаётган ўрта – махсус билимга эга бўлган 15 дан ортиқ педагог-тарбиячилар Навоий давлат педагогика институтининг махсус сиртқи бўлимида ўқишни давом эттирмоқдалар. Таҳсил давомида мактабгача ёшдаги болаларга таълим ва тарбия беришнинг ўзига хос хусусиятлари, нозик жиҳатлари ва жаҳон андозаларига мос усул ва услубларни ўзлаштирмоқдалар.\n«Гўзаллик туйғусини сингдирмай туриб, тўлақонли баркамол инсонни вояга етказиш мумкин эмас» деган эди, ҳинд шоири Нобель мукофоти соҳиби Робиндранат Тагор.\nДарҳақиқат, қизилқум кенгликларидаги олис овуллардаги болалар масканлари шамолда шовуллаб турган ранг-баранг гуллар, турли атракционлар, ҳатто деворларининг ҳар қаричи ҳам китобнинг ҳар бир муқоваси каби сўзлайди. Уларга боққан жажжи кўзлар қувнайди, ҳайратдан қорачиқлар янада кенгаяди. Буларнинг бари болаларнинг беғубор қалбларига хос бўлган уйғунлик эмас-ми?!\nНигора АМОНОВА, Учқудуқ туман мактабгача таълим бўлими мудири.\nУЧҚУДУҚ" газетаси хабар қилади: АЁЛЛАР ҲУҚУҚЛАРИ - СУДЛАР ҲИМОЯСИДА


Бирга ибодат қиламиз 40 — Dilkashradio.com\nБирга ибодат қиламиз 40\nАлбатта ибодат Худонинг марҳаматини миннатдорчилик билан тан олишни ўз ичига олади. Худодан доимо Унинг марҳаматини сўраб, Унинг шу вақтгача берган баракалари учун Ундан миннатдор бўлмаслик ношкурлик бўлар эди. Бундай ношукур одам, Худодан яна қандай қилиб ўз ибодатларига, бошқа кўплаб жавобларни кутиши мумкин. Биз манашу гапларимизга аниқлик киритиш юзасидан Муқаддас китобдан айрим оятларни келтириб ўтишимиз мумкин. Масалан: “Эй жоним, Худовандни олқишлагин, унутма унинг бирон-бир эҳсонини!” ушбу айтилган гапларни сиз Забур китобининг 102 саноси 2 оятидан топишингиз мумкин. яна бир мухим оятлардан бири: “Ҳеч нарсадан ташвиш қилманглар, лекин ҳар доим ибодатда ва илтижода бўлиб, ҳар бир тилагингизни Худонинг олдида минннатдорчилик билан изҳор қилинглар” Бу оят эса хаммамизга яхши таниш бўлган оятдир, буни Филиппликларга мактубининг 4 боби 6 оятидан топиш мумкин.\nАлбатта хар биримиз ибодат қилган пайтимизда имон билан гапришга ўрганишимиз лозим. Бу низомнинг сири Луқо китобининг 11боби 5 оятдан 23 оятларгача, шунингдек 18 бобида 1 дан 8гача бўлган оятларда яққол очиб берилади. Бундан ташқари Матто китобининг ўнеттинчи боби йгирманчи оятида шундай деб айтилади” “Агар бир хантал донидай ишончингиз бўлса-ю, бу тоққа: “Бу ердан у ерга кўч”, — деб айтсангизлар, у кўчади. Сизга ҳеч бир нарса имконсиз бўлмайди. Яна ишонч билан ибодат қилишимиз кераклиги тўғрисида, Матто китобининг йгирма биринчи боби йгирма иккинчи оятида хам ўқишимиз мумкин. “Сизлар ибодат қилиб, ишонч билан нимаики сўрасангиз, эришасизлар”. Ёқуб мактубининг бешинчи боби, ўн олтинчи оятида айтадики “Солиҳ одамнинг зўр бериб қилган илтижоси кучли таъсирга эгадир”.\nШунинг билан бирга хар биримиз муқаддас каломни ўқиб ўрганиш пайтларимизда хам доимо Худованд бизга йўл кўрсатувчи бўлишини сўрашимиз лозим. Баъзи дўстларимиз ўқиган пайтларида хеч нарса тушинмаётганларини айтишади. Агар сабабини синчиклаб сўраб кўрсангиз калом ўқишни ибодатсиз бошлаганлари маълўм бўлади. Агар Худонинг Каломида бизнинг тушунишимизга қурбимиз етмайдиган бирон нарса учраса, барибир унга ишонишимиз керак. Сабаби бу барибир Худованднинг каломидир. Ҳаттоки баъзида Худонинг Каломига бўйсуниш қийин бўлса-да, биз унга бўйсунишга азм-қарор қилишимиз керак.Бизнинг хар бир ибодатимизга Худованд албатта жавоб бергиси келади. Баъзи пайтларда ибодатларимизга жавоб ололмасак албатта рўхий хаётимизни текшириб чиқишимиз керак. Балки қайсидир жойда Худовандга мос келмайдиган иш қилгандирмиз.\nАлбатта хар доим хам шундай бўлавермайди. Балки қайсидир пайтларда имонимиз етишмай қолиши хам мумкин. Лекин хеч қачон ва хар қандай шароитда хам шуни яхши билишимиз керакки, Худованд тирик ва У Ўз фарзандларининг илтижоларини эштишга тайёрдир. Азиз радио тингловчи биродарлар бизларнинг ибодатимиз хар доим ўзимиз учун ёки оиламиз учунмас,балки бошқа инсонлар учун хам айниқса хали нажотга эришмаган яқинларимиз учун хам бўлиши керак. Она юртимизнинг тинчлиги ва осойишталиги хам бизларнинг ибодатларимиз орқали Худовандга етиб бориши керак деб ўйлаймиз.\n«Мен Худони билолмайман», – дейди инсон


Аллоҳни англатган жумбоқлар. Болалар учун еттинчи топишмоқ | Azon.uz - Ахборот-таҳлилий портал\nАллоҳни англатган жумбоқлар. Болалар учун еттинчи топишмоқ\n826 17:05 09.10.2019\nЕттинчи топишмоқ: Жунайд суави. Ақл бовар қилмас тирбандлик\nКатта шаҳарларда мактабингиз уйингизга яқин бўлса дарсга боришингиз муаммо бўлмайди. Қўнғироқ чалинишига беш дақиқа қолганида ҳам, югуриб дарсга улгура оласиз. Қайтишда ҳам ҳеч қандай қийинчилик бўлмайди.\nЛекин мактабингиз уйингизга узоқ бўлса унда сизга бироз қийин бўлар экан.\nМактабга ҳар доим ҳам автобусда бора олмайсиз. Чунки катта шаҳарларда автобус келса ҳам баъзан унга чиқишнинг иложи бўлмайди. Чунки автобуснинг ичи йўловчилар билан лиқ тўла бўлади. Шунинг учун баъзи автобуслар бекатда тўхтамай йўлида давом этади. Орқасидан келадиганлар ҳам шунақа, тиғиз пайтда тирбанд бўлади. Хуллас, жамоат транспортлари муаммога ечим бўлолмаслиги аниқдир. Баъзан автобус кутиб туриб, шамоллаб, касал бўлиб қолишингиз ҳам мумкин.\nШунинг учун катталар бу ҳолатни олдини олиш учун сизни мактабга ташийдиган тарнспортга ёздириб қўйишади. Аммо йўлдаги ҳолатни айтиб бўлмайди. Ҳаво ёмғирли бўлса ёки қор ёғса, йўллар тирбанд бўлади. Йўл сирпанчиқ бўлса ҳатто мактаб автобусида борганингизда ҳам дарсга кеч қолишингиз мумкин.\nБуларни сизга бекорга гапирмаяпман, албатта.\nМен Кожаэли (Измит)да яшайман. Бу ер Истанбулдан 100 километр узоқда жойлашган. Мен Истанбулдаги университетда ўқитувчилик қиламан. Дарсга вақтида улгуришим учун эрталаб барвақт йўлга чиқишим керак. Ишга ўз машинамда бориб келаман. Аслида йўл тирбанд бўлмаса, Измитдан Истанбулга келиш жуда осондир. Чунки йўлни узоғи билан бир соатда босиб ўтиш мумкин. Шунга қарамай, яна кечга қолган пайтларим бўлади.\nБу ҳолатда нима қилишим керак сизнингча?\nАлбатта Измитдан барвақтроқ чиқишим керак. Шундай қиламан, табиийки. Дарсим бошланишидан 2 ярим соат олдинроқ йўлга чиқаман. Баъзида эса 3 соат олдинроқ. Лекин Аллоҳ биладики, баъзан барибир дарсга кечга қоламан.\nАфсуски, катта шаҳарларда шундай бўлиши табиий ҳолат.\n“Уйдан шу пайтга чиқиб, шаҳарга мана шу пайтга етиб бораман” дейишнинг имкони йўқ. Ҳозир сизларга “Жажжи дўстларим! Мен Истанбулга бориш учун соат 11:00да Измитдан йўлга чиқаман. Ва соат 12:00да манзилимга етаман. Боз устига ўн йилдан бери шундай қиламан. Дарсга бир сония ҳам кечикмайман” дейман. Эътибор беринг, 11:00 деяпман. Яна етиб борадиган вақтим ҳам 12:00! Бир сония кам ҳам, кўп ҳам эмас! Агар сизларга шундай десам, қандай жавоб қилардингиз?\nОрангизда айримлар балки шундай дейиши мумкин:\n“Жунайд Устоз, бундай бўлиши асло мумкин эмас! Анча қариб қолибсиз-да...” Баъзи инсонлар эса мени ёлғончига чиқариб қўйиши мумкин. Лекин мен шу заҳотиёқ:\n“Биродарлар! Мусулмон одам асло ёлғон гапирмайди! Бундай иш бизга ярашмайди, ахир!” десам, балки бундай ўйлашингиз мумкин:\n“Баъзан йўлда кетаётиб кўрамиз. Давлат Раҳбаримиз ёки бошқа ҳукумат аъзолари хизмат машиналарида бирор жойга кетишаётганида, йўллар анча аввал ёпилади. Бир қанча йўл ҳаракати полицияси ва бошқа масъул ходимлар хизмат машиналарининг йўлини очиб, юқори мартабали шахсларни борадиган манзилларига бир сония кечиктирмасдан етиб олишини таъминлашади. Қизиқ, улар устоз Жунайдга ҳам шундай қилишармикан? Яъни улар юрадиган йўлларни ҳам аввалдан ёпиб қўйишадими?”\nБу ўйда албатта ҳақлисиз. Чунки бошқа бир чораси йўқ. Энди навбат топишмоғимизга. Қатъий эътибор билан мени эшитинглар:\nЮз миллионларча машина (биз юргандек) соатига 100 километр тезликда эмасда, 100 минг километр тезликда юргани ҳолда тўқнашиб кетмайдиган жой борми? Яъни шундай йўл борми ўзи?\nМен сизларга “Шундай йўл бор дейман”. Ҳатто бу машиналар бирга ҳаракатланишса-да, манзилларига бир дақиқа бўлсин кечикмай етиб боришади. Шундай йўлни билсангиз менга ҳам айтишингизни истайман. Бу ақл бовар қилмас йўл ҳаракатини рисоладагидек ишлатаётган бошқарув пультини ҳам топишингиз керак, албатта. Бўлмаса, бу топишмоқнинг жавобини топган ҳисобланмайсиз.\n844 17:00 07.11.2019\n536 17:00 06.11.2019\n1154 17:00 05.11.2019\n742 17:00 04.11.2019\n851 17:00 15.10.2019\n801 17:05 14.10.2019


ФИФА «Шўртан»га янги футболчиларни рўйхатдан ўтказиш учун рухсат бермади » Футбол янгиликлари 2021\nGoal24.uz » Ўзбекистон » ФИФА «Шўртан»га янги футболчиларни рўйхатдан ўтказиш учун рухсат бермади\nФИФА «Шўртан»га янги футболчиларни рўйхатдан ўтказиш учун рухсат бермади\n«Шўртан» клуби узоқ вақтдан буён жамоанинг собиқ легионер ва хорижлик мураббийлари олдидаги қарздорлигини бартараф этиш билан банд эди. Ғузор жамоаси яқинда қарздорликни узган бўлса-да, трансферлар учун рухсат ололмади.\n«Шўртан» футбол клуби хорижлик мутахассислар олдидаги мажбуриятларини бажарган бўлса-да, ФИФА ёзги трансфер ойнаси очиладиган 5 июл санасига қадар янги футболчиларни рўйхатдан ўтказиш учун рухсат бермади. Сабаби Регламентда шундай ёзилган, ФИФА истисно ҳолатни қабул қилмади.\nБу ҳолат хорижликлар хизматидан фойдаланаётган қолган клублар учун ҳам хулоса бўлиши керак», - дея ёзади ПФЛ директори вазифасини бажарувчи Диёр Имомхўжаев телеграмдаги каналида.\nМаълумот учун, «Шўртан» клуби Про лига 5-туридан кейин 1 очко билан сўнгги 9-ўринни банд этиб турибди. Асрор Алиқулов жамоаси бугун, 11 май куни Самарқандда 5-турнинг қолдирилган ўйини доирасида «Динамо»га қарши майдонга тушади.\nСуперлига—2021 да нечта жамоа иштирок этади? Диёр Имомхўжаев жавоб берди


АКРОФОБИЯ — БАЛАНДЛИКДАН ҚЎРҚИШ КАСАЛЛИГИ! - 1 Декабря 2020 - www.SheJoT.CoM\nГлавная » 2020 » Декабрь » 1 » АКРОФОБИЯ — БАЛАНДЛИКДАН ҚЎРҚИШ КАСАЛЛИГИ!\nАКРОФОБИЯ — БАЛАНДЛИКДАН ҚЎРҚИШ КАСАЛЛИГИ!\nИнсоннинг иррационал (мантиққа тўғри келмайдиган) хавфдан қўрқиши унинг руҳиятида ҳам умумий бузилишни юзага келтиради. ССВ Матбуот хизматининг акрофобия — баландликдан қўрқиш касаллиги ва уни даволаш усуллари тўғрисидаги саволларига тиббиёт фанлари доктори, профессор Улуғбек Алимов жавоб берди.\n— Акрофобия касаллиги ҳақида батафсилроқ маълумот берсангиз ?\n— Айримлар энг баланд жойларда ҳам киприк қоқмай тураверади. Бошқалар эса бунинг акси. Баландликдан қўрқиш ҳисси деярли барчада бор. Одатда, акрофобиядан азият чекувчиларда саросимали қўрқув кузатилади. Улар нафақат жуда баланд тоғлардан, балки бироз баландликка кўтарилиш, нарвон ёки ишкомга чиқишдан ҳам қўрқишади. Уларга барча тоғ ва тепаликлар бехосият ва жуда қўрқинчли туюлади. Айрим ҳолларда қўрқувдан қотиб, кучли карахтланиш пайдо бўлади.\nДастлабки қўрқув муайян вазиятларда пайдо бўлади ва у мияга ўрнашиб қолади. Масалан, бемор ҳамма ёқни кўриш учун томга чиқади ва пастга қараган заҳоти қаттиқ қўрқиб кетади, боши айланади, қулаб тушаётгандек хавфсирайди. Фобиялар пайдо бўлганда беморнинг юзи қизаради ёки ранги ўчади, оғзи қурийди, юраги тез-тез уради, артериал босим ошиб кетади, тер босади, кўз қорачиқлари кенгаяди ва ҳоказо.\n— Акрофобиянинг қандай зарарли томонлари бор?\nБундай қўрқувнинг зарарли томонлари бор, албатта. Хусусан, нозик нерв тизимига эга бўлган инсонлар қўрқув сабаб ўзини танқидий баҳолашга мойиллиги кучли бўлиб қолади. Улар ўзларини бошқалар билан таққослай бошлайди ва кичик муаммоларни фожиага менгзашади. Шу асосда ўзини-ўзи бошқариш тизими нотўғри ишлайди. Бу, ўз навбатида, жисмоний зўриқишга ҳам сабаб бўлади. Жумладан, фикрлаш қобилиятининг пала-партишлиги, юрак-қон томир тизими ва марказий асаб тизимининг зўриқиши оқибатида инсон умрининг қисқаришига сабаб бўлади.\nШунинг учун тепаликдан қўрқадиган инсонларни яқинлари, дўстлари қийноқ-қистов билан баланд жойга чиқишга мажбурламаслиги зарур. Аксинча, бундай инсонларни тепаликлардан узоқ сақлаш, улар бемалол харакатлана оладиган жойларда ўзларига бўлган ишончни мустаҳкамлаш чораларини кўриш керак.\n— Баландликдан қўрқувдан қандай халос бўлиш мумкин?\n— Муолажа эса узоқ вақт давом этади. Даволаш жараёнига беморнинг оила аъзолари ва яқинлари ҳам жалб қилиниши мумкин. Бунда тепаликларни забт этишнинг ғалабали йўллари танланиши керак. Масалан, парашют ёки «тарзанка» билан ўтиш, минорадан сувга шўнғишда беморга далда ва кўмак бериш лозим. Бу машғулотларни эса қуйидаги босқичлардан бошлаш тавсия этилади:\nАввало, паст баландликдаги платформани танлаб, чиқиш керак. Тепаликда эса инсон бардоши этадиган муддатда туриши ва маълум муддат ўтиб, яна ташриф буюриши керак. Шу тариқа биринчи чўққи забт этилгач, аста-секин баландроқ марра сари одимлаш мумкин бўлади. Тепаликда турган вақтда эса ҳимоя тўсиқларига ишонч ҳосил қилиш, бош айланганда қўрқув йўқолмагунча биронта объектга диққат билан қараб туриш зарур. Агар бу уринишлар самара бермаса, психотерапевтга мурожаат қилиш зарур.\nКатегория: Foydali maslahatlar / Полезны советы | Просмотров: 30 | Добавил: iphone | Теги: #news, #ahborot, #xabarlar, #Yangilik, #новости, #habarlar, #uznews, #Yangiliklar, #newsuz | Рейтинг: 0.0/0


Тошкент шаҳрида «Hi-Tech City» бунёд этиладиган жой маълум бўлди\nТошкент, Ўзбекистон (UzDaily.uz) -- 1,4 млрд долларга баҳоланаётган «Hi-Tech City» — Тошкентнинг «юқори технологияли тумани» Ўзэкспомарказ ва Халқаро бизнес маркази жойлашган ҳудудни ўз ичига олади.\nЎзбекистон ҳукумати «Hi-Tech City» Халқаро юқори технологияли инновацион марказ қуриладиган майдонни белгилаб берди. Вазирлар Маҳкамасининг 5 мартдаги қарорига мувофиқ, марказ Амир Темур, Кичик ҳалқа йўли, Сандиққўрғон ва Ифтихор кўчалари ўртасидаги ҳудудда жойлашади.\nИлғор ахборот-коммуникация технологияларини жорий этиш учун қулай шароитларни яратиш мақсадида ташкил этилаётган мавзе Тошкент ахборот технологиялари университети яқинида жойлашиб, Халқаро бизнес марказ ва Ўзэкспомарказ майдонини ўз ичига олади.\n«Hi-Tech City» компаниясини бошқариш функцияси билан Ахборот технологиялари ва коммуникацияларини ривожлантириш вазирлиги қошида ташкил этиладиган марказ ҳудудида янги объектларнинг қурилиши ва фойдаланишга топширилиши бўйича дирекция (ДУК) шуғулланади. Дирекция инвесторларни танлайди, улар билан музокаралар олиб боради ва инвестицион келишувлар тузади, шунингдек, лойиҳанинг амалга оширилишини назорат қилади.\nМарт ойи давомида бўлғуси марказ жойлаштириладиган ҳудуддаги бузилиши лозим бўлган турар жойлар ва иншоотлар бу ерда ҳақиқатдан ҳам яшаётган оилалар рўйхати шакллантирилган ҳолда инвентаризациядан ўтказилади. Уларга янги ер участкалари ажратилиши лозим.\nАввалроқ «Hi-Tech City» қурилиши учун тўртта вариант таклиф этилгани хабар қилинган эди. Жанубий Кореянинг POSCO Daewoo компанияси билан биргаликда амалга оширилаётган лойиҳа қиймати 1,4 млрд долларни ташкил этади.\nАйни пайтда Ўзбекистон пойтахтида қиймати 1 млрд долларга тенг «Tashkent City» Халқаро ишбилармонлик маркази ҳам қурилмоқда.


“Бизнес — ижодкорлик” – Yoshlar ovozi\n“Бизнес — ижодкорлик”\nПрезидент соврини учун ўтказилган “Ташаббус — 2019” кўрик-танловининг республика босқичида Навоий вилоятидаги “EXPORT FISH PRODUCT” МЧЖ раҳбари Обиджон Саидов “Йилнинг энг яхши ёш тадбиркори” йўналишида 1-ўринга муносиб деб топилди.\nФайласуф Суқротнинг олдига бир одам келиб: “Мукаммал инсон бўлишим учун бой бўлганим афзалми ёхуд камбағалми?”, деб сўрабди. Шунда Суқрот: “Ҳар иккаласининг ўртасидаги тадбиркор бўлганинг яна ҳам афзалроқдир”, деб жавоб берган экан.\nТадбиркорлик азалдан жамиятнинг моддий фаровонлиги, юрт тараққиётининг муҳим омилларидан бири бўлиб келган. Соҳибқирон Амир Темур “Азми қатъий, тадбиркор, ҳушёр, мард ва шижоатли бир киши мингта тадбирсиз ва лоқайд кишидан афзалдир”, дея таъкидлагани бежиз эмас.\nБалиқ етти хазинанинг бири дейишади. Ота-боболаримиз азалдан уни ҳалол ва пок луқма сифатида эътироф этиб келган. Аҳолининг балиқ маҳсулотига эҳтиёжини қондириш, шу орқали оиласининг фаровонлигини таъминлаш истаги ёш тадбиркор Обид Саидовни балиқчилик корхонасини ташкил этишга ундади. Тадбиркорлик оламига эндигина кириб келаётган ҳар бир инсон, аввало, ўз бизнес режасини тузади, уни ҳимоя қилади ва ишончли шериклар топади. Буларнинг ҳаммаси ўз-ўзидан бўлмайди, бунда яхши ғоя, тинимсиз ҳаракат ва албатта, атрофдагиларни мақсадига ишонтира олиш қобилияти ўта муҳимдир.\nМуваффақиятга осонгина эришиш мумкин эмаслигини англаган тадбиркор айни шу жиҳатлар устида тинимсиз ишлади. Дастлаб у “Хонадонда интенсив балиқ етиштириш” лойиҳаси асосида Кармана туманида ёпиқ кўринишда интенсив балиқчилик комплексини барпо этди. Бу ерда асосан 4 хил турдаги, яъни африка лаққаси, венгер карпи, телапия, сибирь осётр балиғи етиштирила бошланди. Кейинроқ балиқни қайта ишлаш цехида 20 турдаги ярим тайёр ва тайёр маҳсулотлар ишлаб чиқариш йўлга қўйилди. Дудланган балиқ, селёдка ва балиқ котлети, колбаса ва сосискаларини қадоқланган ҳолда эл дастурхонига тортиш тадбиркорнинг ўзига бўлган ишончи, эзгу мақсадга интилишини оширди.\nУ аҳдида қатъий туриб, ишда давом этаркан, тажриба билан билим уйғунлашгани сайин машаққати енгиллаша бошлаганини ҳис қилди.\nЖорий йилнинг илк баҳор кунларида балиқчилик комплекси ҳудудида ишга туширилган “Фаввора” экзотик ресторан-оилавий сайилгоҳи бугун маҳаллий аҳолининг энг севимли масканига айланган. 3,5 миллиард ўз маблағи ва “Ипотека банк”нинг Навоий филиалидан олган 11 миллиард сўм кредит ҳисобига ташкил этилган бу комплексда айни пайтда 100 нафар ишчи-хизматчи фаолият юритмоқда.\nНатижалардан руҳланган тадбиркор фаолиятини кенгайтириш мақсадида жорий йил бошида Навоий ва қўшни Самарқанд вилоятидаги\n50 дан ортиқ хонадонда кластер усулида ёпиқ кўринишдаги балиқ етиштириш мини комплексини ташкил қилди. Бу 50 хонадон иш билан таъминланди деганидир. Лойиҳа ишга тушиши биланоқ, интенсив ҳовузларда африка лаққа балиғи човоқлари етиштириш бошланди.\nМазкур лойиҳа Президентимизнинг Навоий вилоятига ташрифи чоғида тақдим этилди ва истиқболли режалар тўғрисида тегишли кўрсатмалар олинди.\n— Балиқчилик мураккаб соҳа, — дейди Обид Саидов. — Балиқ нобуд бўлмаслиги учун турли дармондорилар ва махсус ўтни канда қилмаслик керак. Бу эса бойитилган юқори калорияли балиқ емини ишлаб чиқаришни тақозо этмоқда. Шу кунларда Германиядан 650 минг АҚШ доллари миқдорида инвестиция жалб қилиб, юқори қувватда ем ишлаб чиқариш ускуналарини олиб келиш устида иш олиб бормоқдамиз.\nТадбиркорлик ва омилкорлик иқтисодий юксалишларга йўл очади. Буни ёш тадбиркор мисолида кўриб турибмиз. Ундан муваффақият учун нималар муҳим, дея сўрадик.\n— Кўпчилик тадбиркорлик учун биринчи навбатда сармоя зарур, деб ҳисоблайди. Менимча, авваламбор, яхши ғоя керак, — дейди Обид Саидов. — Мен ўзгаларнинг фикрига қулоқ тутиш ва ўзимнинг ғояларимдан-да яхши таклифларни қабул қилишга ҳаракат қиламан. Агар ғоянгизни қалбан ҳис этиб, севсангиз, албатта, муваффақиятга эришасиз. Муваффақиятсизликлардан тушкунликка тушмайман. Мен учун бизнес — қайсидир маънода ижодкорлик, инсонларга яхшилик қилиш имконияти.\nТадбиркорнинг олдида қатор вазифалар турибди. Жорий йилда ишлаб чиқариш ҳажмини 30 миллиард сўмга етказиш, ишчилар сонини яна 100 нафарга ошириш, қайта ишлаб чиқарилган ярим тайёр ва тайёр маҳсулотлар турини кўпайтириб, унинг 40 фоизини МДҲ мамлакатларига экспорт қилиш.\nХИТОЙДА дўстлик ришталари боғланди\nНатижалар интиқиб кутилмоқда\n← Ҳар бир касбнинг залвори, рағбати бор\nБолага — модуль, олимга — технопарк →


Қирғизистон жанубида ҳар ўн ажралишдан еттитаси «эл урф-одати» бўйича қиз ўғирланган оилаларга тўғри келади - Фарғона.Ру ахборот агентлиги\n15.02.2006 17:02 msk\nСтатистиканинг гувоҳлик беришича, Қирғизистон жанубидаги ҳар ўн ажралишдан еттитаси қиз ўғирлаш урф-одатига асосланган оилаларга тўғри келади. Бу ҳар йили минглаб ёш йигит ва қизларнинг оилавий бахтга эришолмай, биргаликда турмуш кечиришдан воз кечаётганларидан далолат беради. «Соғлом авлод» жамоатчилик ташкилоти директори Айсулуу Канназаровага кўра, бу каби ажралишлар ёш аёлнинг руҳиятини синдиради ва ҳаётини барбод этади, уларни ёлғиз аёлларга айлантириб, келажакда бахтли оила қуриш ҳуқуқидан деярли маҳрум қилади. Мисол тариқасида Канназарова Жалолобод вилоятидаги қишлоқлардан бирида истиқомат қилувчи Э. исмли аёл билан боғлиқ воқеани келтиради. Уни ўғирлаб кетганларида Э. эндигина мактабни битирган 17 ёшли қиз бўлган. У куёвни биринчи маротаба ўғирлик содир этилган куни кўрган. Кейин улар яшаб кетолмаганлар ва икки ойдан кейин ажралганлар. Бу вақтга келиб Э. фарзанд кутаётган эди. Ҳозирда унинг ўғли икки ёшга тўлган, боланинг ўсишида жисмоний нуқсонлар кузатилади. Она ижарага олинган уйларга пул тўлаш учун энг кам ҳақ тўланадиган ишларга жойлашишига тўғри келаяпти: ота-онаси унинг уйига қайтишига рухсат бермаганлар.\nҚирғизистоннинг Жалолобод вилоятидаги энг «инқилобий», энг илғордай кўринган, қиз ўғирлаш оммавий характерга эга бўлган Ахси туманида ўтказилган тадқиқот натижалари ўттиз бешта ёш аёлнинг йигирма олтитаси ўзини ўғирлаган эркакларни аввал учратмаганларини кўрсатди. Атиги олти аёлгина ўзини ўғирлаган эркакларни аввалдан таниганлар ва улар билан бир неча бор учрашганлар, учта респондент аёл уларни ўғирлаган эркаклар истиқомат қилган қишлоқдан бўлганлар. Аёлларнинг ҳаммалари ўрта маълумотли бўлганлар ва келажакда олий ўқув юртларида ўқишни давом эттириш имкониятига эга бўлганлар, аммо эркак оиласининг молиявий аҳволи ўқишга пул тўлашга имкон бермаганидан ўқишдан воз кечишга мажбур бўлганлар. «Шарқда аёл киши, ҳатто у ўқимишли ва ўжар бўлса ҳам, балоғатга етганидан кейин эркин ишлай ва яшай олмайди, чунки кўпчилик ҳали ҳам эскича қарашларга мойил», - дейди Ахси туманининг тоғли қишлоқларидан бирида бошланғич синф ўқитувчиси бўлиб ишлайдиган 21 ёшли Жибек. У ҳам ўқишини тугатиб, ҳам фарзандлар кўриб, оиласини сақлаб қолиш бахтига муяссар бўлган оз сонли қишлоқлик аёллардан бўлиб ҳисобланади. Аммо у ҳам бошқа йигитни севарди ва қўшиқчи бўлишни орзу қиларди.\nТажриба шуни кўрсатадики, аёл тақдирга тан бериб, «никоҳнинг юзи иссиқ» қабилида иш кўрган жойларда ҳам аҳвол яхши эмас. Турмушга чиққанига уч йил бўлган уй бекаси, 20 ёшли Сайранинг айтишича, у она сифатида бахтли, аммо аёл сифатида бахтли эмас. «Мен бахт фақат фарзандни деб яшашда эмас, оилада илиқ ва дўстона муносабат, севикли кишининг ғамхўрлиги мавжуд бўлишида деб биламан». Тадқиқотлар ёшларнинг ушбу муаммога нисбатан муносабати мазкур урф-одат фойдасига бўлмаётганини кўрсатмоқда. Кўпчилик ёшлар ўзлари қиз ўғирланишининг гувоҳи ёки иштирокчиси бўлганларидан кейин бунга нисбатан ўз фикрларини ўзгартирганлар. Жалолободдаги университетнинг иккинчи босқич толибаси Фарида ўз дугонасининг ўғирланишига гувоҳ бўлган. Улар битта курсда ўқирдилар ва ҳар иккала қизнинг ҳам келажакда муваффақиятга эришиши учун яхши имкониятлари бор эди. Лекин «режада бўлмаган» турмушга чиқиш туфайли унинг дугонаси ўз режаларидан воз кечишига тўғри келган. «Бу мен учун худди кинодагидай романтикага тўлиқ эди. Аммо дугонамнинг ўғирланишига гувоҳ бўлганимдан кейин мен аҳволнинг бутун даҳшатини ҳис қилдим. Бу воқеа менинг ҳам бошимдан кечишини истамасдим», - дейди Фарида.\nБироқ жамиятда ушбу ҳодисага нисбатан муносабат икки хиллигича қолмоқда: баъзилар буни миллий анъана, уни сақлаб қолиш ва унга риоя қилиш керак, деб ҳисобласалар, бошқалар қиз ўғирлаш одати демократия ва инсон ҳуқуқлари тамойилларига зид келади, деб ўйлайдилар.\nҲуқуқ ҳимоячиларининг фикрича, одатдаги Ўрта Осиё жамиятида жамоатчилик фикрининг ҳали ҳам таъсири кучли. «Справедливость» вилоят ҳуқуқни муҳофаза қилиш ташкилоти ходими А. Шариповга кўра, қиз ўғирлаш қурбонлари ва уларнинг яқинлари уларга ёрдам сўраб мурожаат қилмайдилар. Ёшлар ҳуқуқ-тартибот органларига ҳам мурожаат қилмайдилар. «Бу муаммо йўқлигини кўрсатмайди, шунчаки одамлар бу ҳақда гапиришдан уяладилар», - деб ҳисоблайди Шарипов.\nТарихан ушбу урф-одатнинг юзага келишида қирғиз жамиятидаги иқтисодиёт, ҳуқуқий онг даражаси ва гендер муносабатлари катта роль ўйнаган. Нима бўлганда ҳам қиз ўғирлаш одатининг юзага келишига ва тарқалишига олиб келган дастлабки омиллар анча ўзгарди. Аммо бу ҳолат бугунги кунда этник қирғизларнинг инсон қадрини топтайдиган мазкур урф-одатни амалиётда фаол қўллашларига ҳалақит бераётгани йўқ.\nБу жиҳатдан мамлакат жанубидаги талаба ёшлар (улар орасида кичик сўров ўтказилганди) бир хил жавоб қилганлар: «Бизнинг ғарб қадриятларига етишимизга ҳали анча бор, бизга ёққани билан уларни тўлалигича қабул қилишни истамаяпмиз...»


Самарқанд вилояти ҳокимлиги ва Бошқирдистон савдо-саноат палатаси ўртасида ҳамкорлик келишуви имзоланди - zarnews.uz\nРоссия Федерациясида бўлиб турган Ўзбекистон делегацияси вакиллари Бошқирдистон Республикаси Савдо-саноат палатаси раиси, ишбилармон доира вакиллари ва ва йирик иш берувчи компания раҳбарлари билан учрашди.\nСамарқанд вилояти иқтисодиёт тараққиёт бошқармасининг хабар беришича, иштирокчиларга Ўзбекистоннинг меҳнат миграцияси соҳасида олиб борилаётган тизимли ишлари, бу борадаги Давлат раҳбарининг сиёсати тўғрисида маълумот берилди.\nУчрашувда Самарқанд вилояти ҳокимининг биринчи ўринбосари Ж.Ўроқов ҳамда Бошқирдистон Республикаси Савдо-саноат палатаси масъуллари ишчи кучини жалб қилиш бўйича тўғридан-тўғри алоқалар ўрнатишни муҳокама қилдилар.\nШундан сўнг Самарқанд вилояти ҳокимлиги ва Бошқирдистон Республикаси Савдо-саноат палатаси ўртасида мирация масаласида ҳамкорликни йўлга қўйиш бўйича келишув имзоланди.\nМамлакатимиз делегацияси вакиллари Бошқирдистон миграция марказида ҳам бўлиб, у ердаги шароит ва хизматлар билан яқиндан танишди. Ўзаро мулоқотда ушбу миграция марказида Республикамиз ташқи миграция агентлигининг ваколатхонасини ташкил қилишга келишиб олинди\nТеглар: миграция Бошқирдистон


Афғонистон Ислом Амирлиги Ҳайбатуллоҳ Охундзода бошқаради. У Афғонистон Ислом Амирлиги раҳбари сифатида эълон қилинди.\n21:11 07 Сентябр 2021\n“Толибон” ҳаракати муваққат ҳукумат таркибини эълон қилди — Тўлиқ таркиб\n“Толибон” ҳаракати муваққат ҳукумат таркибини эълон қилди. Унга кўра, ҳукуматни бошқариш вазифаси Муҳаммад Ҳасан Охунд зиммасига тушди.\n20:31 07 Сентябр 2021\nМашҳур режиссёрга пичоқ ва кирка кўтариб олган эркак ҳужум қилди\nЯпониялик машҳур режиссёр ва шоумен Такеши Китано кетаётган автомобилга пичоқ ва кирка кўтариб олган эркак ҳужум қилди. Бу ҳақда Kyodo манбаси хабар берди.\n07:32 05 Сентябр 2021\nРоссияда мигрантларга чип ўрнатилган пластик карталардан фойдаланиш мажбурияти юкланади\nЭлектрон чипли пластик карта ўлчами 5,6 х 53,98 мм, олд ва орқа томондан иборат бўлади. Олд томонда 30х40 мм гача бўлган чет эл фуқаросининг рангли ёки оқ- қора сурати жойлаштирилади. Картада ҳужжат идентификация рақами, ФИО, туғилган санаси ва жинси кўрсатилади.\n16:33 04 Сентябр 2021\n07:26 04 Сентябр 2021\n"Халқ сўзи" мухбири хабар қилади: Тоғли Қорабоғ. Вайрон бўлган шаҳарлар қайта тикланмоқда\n«Халқ сўзи» мухбири Дилшод Каримов Озарбайжонда бўлиб турибди.\n12:48 03 Сентябр 2021\nАҚШда рўй берган сув тошқинлари 46 кишининг ҳаётига зомин бўлди\n11:31 03 Сентябр 2021\nНидерландияда фаст-фудларни тақиқлаш бўйича ҳаракатлар бошланди\nГап Амстердам, Гаага, Роттердам, Утрехт ва Эде шаҳарлар ҳақида кетмоқда. Ушбу ҳудудлар раҳбарлари мамлакатнинг соғлиқни сақлаш, фаровонлик ва спорт бўйича давлат котиби Пол Блокхейсга шу бўйича расмий хат йўллашган. Унда фаст-фуд ресторанлари сони ошишини тўхтатиш сўралган.\n11:08 03 Сентябр 2021\nТуркияда бир суткада "COVID-19"дан рекорд даражада ўлим қайд этилди\n1 сентябрь куни Туркияда коронавирус асоратлари туфайли 290 киши ҳаётдан кўз юмган.\n00:07 03 Сентябр 2021\nЎзбекистон қандай қилиб пандемиянинг салбий оқибатларини енгиб, иқтисодий ривожланишга эришаётганини ўрганяпмиз — Жаҳон банки вакили\n— ИТБ Бошқарувчилар кенгашининг 46-йиллик йиғилишида иштирок этаётганимдан жуда хурсандман, - деди Абдул Салом Белло Бубокар. - Бу ерда бўлиб ўтаётган мунозараларнинг сифатини алоҳида таъкидлашни истардим. Банк фаолиятининг кўплаб стратегик йўналишлари, айниқса, коронавирус пандемияси давомида хусусий сектор, кичик ва ўрта...\n20:07 02 Сентябр 2021\nShowing 31-40 of 3,894 items.


Apple’нинг энг таниқли дастурчиси Tesla’га ўтмоқда\n10:00 / 11.01.2017\nApple корпорациясининг энг тажрибали дастурчиларидан бири - Крис Лэттнер - Tesla Motors компаниясига ўтмоқда. У янги автопилот тизимини ишлаб чиқиш билан шуғулланади, дейилади Tesla сайтида тақдим этилган хабарда.\n"Биз Крис Лэттнер келганидан хурсандмиз. У Tesla’да автопилотга мўлжалланган дастурий таъминот бўйича вице-президент бўлади", - таъкидланади хабарда. Унда айтилишича, Лэттнер Apple’да тахминан 11 йил ишлаб, Swift дастурлаш тилини яратишда катта ўрин тутди ва юқори малакали мутахассис сифатида ном қозонган. Tesla Лэттнер инсон иштирокисиз ҳаракатлана олувчи автомобилларни яратишда ёрдам беришига умид билдирмоқда.\nАввалроқ Tesla’да автопилот ишлаб чиқиш бўлимида фақатгина вақтинчалик раҳбар бор эди. Бу лавозимни Жинна Ҳуссайн эгаллаб турган бўлиб, у SpaceX компаниясида дастурий таъминотни ишлаб чиқишда бошчилик қилган. Tesla’га, ҳудди SpaceX каби америкалик ишбилармон Илон Маск раҳбарлик қилади. Reuters агентлигининг таъкидлашича, Лэттнер Apple раҳбариятини компанияни тарк этиши ҳақида хабардор қилган.\nМаълумот учун, Tesla 2016 йилнинг октябрида ўзи томонидан чиқарилувчи автомобилларни автопилотнинг бутунлай автоном ишлашига кўмак берувчи янги тизимлар билан жиҳозлаш ниятида эканини маълум қилганди.\nЎшанда янги тизимлар “автомобилда 250 метр масофага қадар 360 даражали кўриш имконини берувчи саккизта камера ва 12та яхшиланган ультратовуш датчиклари” билан жиҳозланиши айтилган. Улар “йўлда қаттиқ ва енгил объектларни аввалгидан икки бора кўпроқ аниқлаш имконини беради”. Бундан ташқари, Tesla машиналари маълумотларни қайта ишловчи яхшиланган функцияли радарга ҳам эга бўлади.\nАҚШда эса сўнгги ойларда Tesla автомобилларида автопилотни қўллаш билан боғлиқ бир неча ҳалокатлар рўй берганини таъкидлаб ўтиш жоиз.


09.11.16-Шахло РАХМОНОВА хибсга олинган – Huquqbon\n14 ноябр куни Ўзбекистон Инсон Ҳуқуқлари Жамиятининг 2004 йилдан буён аъзоси, 1965 йилда туғилган Шаҳло Раҳмонова хибсга олинган.\nШу куннинг ўзида тахминан эрталаб соат 7.00 да уйида тинтув ўтказилган ва бир нечта русча ва чет эл кинолари туширилган дискларни олиб кетишган. Савдо дўконларида шу чоққача сотилиб келинган бир нечта Ҳадис ва шунга ўхшаш китобларни ҳам олиб кетишган.\n1987 йилда туғилган келини Зилола Холтўраеванинг гапига қараганда 16 ноябр куни Халқ суди, яъни янги номи Қарши шаҳар жиноий ишлар бўйича суди, қайнонаси Шаҳло Раҳмоновани олиб боришиб суд қилишган ва 10 сутка маъмурий жавобгарликка тортилган экан. Суднинг ҳукми бор ёки йўқлиги қоронғу.\nКонтакт телефонлар: +998753529310 (келини Навбаҳорнинг қўл телефони); +998752231030 (Зилола Холтўраева онасининг уй телефони).


Бюллетень мутахассислар сонини оширмоқда\nЯнги усулнинг мақсади - бюллетень аудиториясини кенгайтириш ва нашрда эълон қилинадиган ахборот мутахассислар томонидан самарали фойдаланиш учун имкониятларни яратиш ҳисобланади.\n«ICTNEWS» тўлиқ версияси PDF форматда 2010 йилнинг охиригача «Нашр» бўлимидаги «CIBNEWS.com» АКТ тўғрисидаги сайтнинг рўйхатга олинган фойдаланувчилари бепул фойдалана олиши мумкин бўлади.\n«ICTNEWS» электрон версиясини интернетда нашр қилишдан ташқари, бюллетенни обуначиларга компакт-дискларда тарқатиш режалаштирилган.\n2010 йилнинг январидан нашр қилинаётган «ICTNEWS» нашри ўз ичига китобхонларнинг кенг доирасига алоқа ва ахборотлаштириш соҳасидаги ютуқлар, ахборот-коммуникация технологияларини давлат бошқарувида, бизнес ва ижтимоий соҳада жорий қилиш ва қўллаш тўғрисидаги янгиликлар ва таҳлилий материалларни олади.\nБюллетень соҳа муассасалари, ташкилотлари ва корхоналарининг раҳбарлари ва мутахассисларига, шунингдек ахборот-коммуникация технологиялари билан қизиқадиган ва охирги янгиликлардан хабардор бўлишга интилганлар учун мўлжалланган.\nБюллетень Ўзбекистоннинг барча ҳудудига, шу жумладан давлат ва хўжалик бошқаруви органлари, элчихона ва халқаро ташкилотлар, алоқа ва ахборотлаштириш соҳасининг корхоналари ва ташкилотларига тарқатилади.\n«ICTNEWS» бир ойда икки марта 1000 нусхада ўзбек ва рус тилларда чиқади. Бюллетенни чиқариш ва тарқатиш билан «CIB GROUP» МЧЖ шуғулланади.


Тошкентда Олимпия шаҳарчаси қурилади - Anhor\nAnhor Все посты Тошкентда Олимпия шаҳарчаси қурилади\nПрезидент Шавкат Мирзиёев 7 февраль куни қурилиш лойиҳалари тақдимоти билан танишди. Тошкентнинг Яшнабод туманида Олимпия шаҳарчасида қуриш режалаштирилмоқда.\n«160 гектарни эгаллайдиган мазкур шаҳарчада универсал стадион, очиқ ва ёпиқ спорт мажмуалари, ётоқхона, меҳмонхона, Чирчиқ дарёсида эшкак эшиш ҳавзаси барпо этилади. Бу инфратузилма йирик мусобақалар ўтказиш ва бўлажак Олимпия захиралари институти учун ўқув-машғулот базаси бўлади», – дея қайд этади президент матбуот хизмати.\nПрезидентга Урганчда Жалолиддин Мангуберди мажмуаси ёнида қуриладиган санъат саройининг лойиҳаси ҳам тақдим этилди. Унинг қурилишини ўтган йили Ўзбекистоннинг 30 йиллиги арафасида якунлаш режалаштирилганди.\n«Урганч шаҳрида Жалолиддин Мангуберди мажмуаси ҳам қурилмоқда. Бугунги кунда жасур саркарданинг муҳташам ҳайкали ўрнатилган. Атрофдаги қарийб 8 гектар майдон ободонлаштирилмоқда. Шунга яқин жойда минг ўринли санъат саройи бунёд этиш ҳам мўлжалланган. У ерда Хоразм лазгиси анъаналарини сақлаш, ўрганиш ва кенг ёйиш учун замонавий шароит яратилади. Турли тадбирлар, концертлар ўтказилади», – дея қайд этилади хабарда.\nҚўлда тўқилган гиламлар экспортида субсидиялар харажатларни 50% гача қоплайди\nТошкент вилоят Фуқаролик ишлари бўйича судининг судьяси пора олганликда айбланмоқда


Юсуфзай даволаниш учун Британияга келтирилди\n20 январ 2021, Тошкент вақти: 02:33\nЎтган ҳафта Толибон ҳаракати аъзолари тарафидан отиб кетилган покистонлик ўсмир фаол Малала Юсуфзай даволаниш ва эҳтимолий ҳужумлардан ҳимояланиш учун Британияга келтирилди.\nБошидан оғир жароҳат олган 14 ёшли қиз Бирлашган Араб Амирликлари ёрдамида уюштирилган махсус самолётда душанба куни Буюк Британияга олиб келинди.\nБритания ҳукумати Малаланинг Бирминҳам касалхонасида даволанишини маълум қилди.\nМутахассисларга кўра, Малала жисмоний ва руҳий жиҳатдан тўла соғайиб кетиши учун узоқ муддат давомида муолажа олиши керак.\nЎсмир фаол Покистоннинг шимоли-ғарбида жойлашган Сват водийсида мактаб автобусига чиқаётган пайтда жанггарилар ҳужумига учраган эди.\nМалала Юсуфзай қизларнинг таълим олишларини тарғиб қилиб келган.


Насиҳатлар [Abay Qunonboyev]\nАбай (Иброҳим Қунонбоев) XIX асрнинг иккинчи ярмида яшаб ижод қилди. У ҳозирги Семипалатинск областидаги Чизгизтоғ этакларига жойлашган Тўбиқти уруғидан бўлиб, 1845 йил 10 августда туғилади.\nАбай Қунонбоев – буюк қозоқ шоири, маърифатпарвари ва демократи, янги қозоқ маданиятининг асосчиси, халқлар дўстлигининг куйчисидир.\nҚозоқларда: «Ҳунарнинг боши бирликда, ризқнинг боши тирикликда» деган мақол бор. Аммо улар: бундай бирлик қандай элда қандай қилса бўлади - буни билишмайди. Улар: от ўртада, ош ўртада, кийим ўртада, бойлик ўртада бўлса экан, деб ўйлашади. Ундай бўлса - бойликдан нима фойда-ю, камбағалликдан нима зиён? Ундай бўлса ошна-оғайнинг йўқолмай туриб, мол топишнинг нима кераги бор? Шуми бирлик? Йўқ! Бирлик - қўрангдаги молда эмас, тушунчангда бўлиши керак. Мол берсанг отаси бошқа, онаси бошқа, дини бошқа, тирикчилиги бошқалар ҳам сен билан тинч-тотув бўлаверади. Агар бирлик мана шундай ҳисоб билан ўлчанса, яъни молга сотиб олинса, бу бирлик - бирлик эмас, аблаҳликдир! Дўст бўламан деган киши бер демасдан дўст дўст бўлса, тинч-тотув яшаса, туз-насибасини худодан тиласа яхши бўлади. Акс ҳолда, туз-насибасини худодан тиламайди, меҳнат қилмайди ва бир-бирига бало излайди, бир-бирини алдашнинг пайига тушади. Хўш, шу ҳам бирлик бўлдими энди?\n«Ризқ - тирикликда» дейишади. Бу нима дегани? Демак, танангда жонинг бўлса, тириклик шуми? Йўқ, бундақа тириклик итда ҳам бор. Тирикликни шундай деб тушуниб, шу тушунча билан яшаган одам ўлимни ёт кўриб, охиратга душман бўлади. Ўз жонинигина ҳимоя қилиб, ёв тегса қочиб, қўрқоқ аталиб, меҳнат қилишдан бош тортиб, эринчоқлик қилиб, махсимча бўлиб юриш-бу ҳам юқорида айтилган ризққа нисбатан нонкўрлик қилишдир. Тирикликни бундай тушуниш ярамайди; ўзинг тирик бўлганинг билан кўнглинг, кўкрагинг ўлик бўлса, бу тириклик - тириклик эмас, албатта; ўзинг тирик бўлсанг-у, кўкрагинг ўлик бўлса - ақл топсанг мол топмайсан, мол топсанг ақл топмайсан. Ҳалол меҳнатинг билан эринчоқлик қилмай мол топиш учун ғайрат қилолмайсан.\nИш вақтида айёр, ош вақтида тайёр бўлиб, сиртинг ялтираб, ичинг қалтираб юриб, тирикман дегандан кўра - бундан худо юборган ҳалол ўлим минг марта афзал.\nТирик одамнинг юракдан ҳам азиз жойи борми? Бизнинг қозоқларда «юракли киши» дегани - ботир киши дегани. Улар юракнинг бундан бошқа фазилатларини тушунмайдилар. Раҳм-шафқат қилиш, меҳрибонлик, инсон фарзандини ўз бағрим деб тушуниб, уларга ҳам ўзини аягандек аяб қараш - буларнинг ҳаммаси юрак ишидир; шунингдек, ошиқлик, севги-муҳаббат ҳам юрак иши. Юракнинг маслаҳатига амал қилиб гапирилганда гап ёлғон чиқмайди. Юракнинг айтганига кирмай, нафснинг буюрганини қилсанг - сўзсиз адашасан. Қозоқларнинг «юракли» деган кишиси - мақташга унча арзимайди. Улар: бировнинг айтган гапига кирадиган, ваъдага вафо қиладиган, ёмондан тез юз ўгирадиган, итга ўхшаб кўч кетидан эргашавермайдиган, балки аксинча, адашган кўпнинг жиловидан ушлаб тўғри йўлга солиб юбора оладиган, гарчанд мушкул бўлса-да, адолатли ақл эътироф этган нарсага, гарчи осон бўлмаса-да, бўйсунмайдиган кишиларни ботир деб ҳисобламайдилар. Балки аксинча, улар фақат қашқир юракли кишиларнигина ботир деб тушунадилар.\nҚозоқларимизда одам боласи ақлсизлигидан йўлдан озмайди, балки ақлли гапларни уқиб олишга зеҳни ўтмаганлигидан ғайратсизлиги ва қарорсизлигидан йўлдан озади. Мен уларнинг кўпчилигининг бирор ишни «билмасдан қилиб қўйдим» деганларига мутлақо ишонмайман. Улар гарчанд билиб турсалар ҳам, ножўя ишларга орсизлиги, виждонсизлигидан йўл қўйишади. Ёмонликка бир берилиб кетдими, бас, ундан ўзини тортиб оладиган журъат қозоқларда камдан-кам бўлади. Уларнинг эл орасида: эр йигит, ботир йигит, пишиқ йигит, деган гапларига ишонмаслик керак. Улар бу сўзлар билан йигитларни бўлар-бўлмасга мақтаб, ҳовлиқтириб, йўлдан оздиришади-ю, охири нима билан тугаши ҳақида ўйлашмайди. Худога ҳам, бандасига ҳам хуш келмайдиган, ор-номусни оёқости қиладиган бу ишлардан ўзини соф тута олмайдиган, беҳуда мақтовларга учадиган, ўзининг қилаётган ишини ўзи сезмайдиган йигитни яхши йигит деб бўладими? Сатқаи яхши йигит кетсин у! Шу ҳам одам бўлди-ю!\nАвваламбор бандаси яратилгандан кейин, дунёдаги мавжуд нарсаларга қизиқмай иложи йўқ. Худди шу пайт унинг умрида энг қизиқ даври бўлиб эсида қолади. Шунда ақлли одам келгусида нафи тегадиган бир ишга меҳр қўйиб, ихлос билан ёпишар экан-у, бир кун унинг ана шу қизиққан нарсаси ўзининг севган касбига айланиб, кунига яраб, кўз кўрадиган, қулоқ эшитадиган, кўнгил сезадиган бўларкан. Ниҳоят, шундай ўтган умрнинг ўкинчи ҳам бўлмас экан.\nАқлсиз киши нимаики кўрса - шунга ҳавас қилиб ва уларнинг биронтасини ҳам бошини тутолмай, не-не тиллага топилмайдиган умрини ит азобига хор-зорлик билан ўтказиб юборар экан-у, кейинги ўкинчидан фойда чиқмас экан. У одам ўзини ёшлигида, бу ҳунар бўлмаса, у ҳунар, деб ўзини ҳар ишга қодир сезиб, у шоҳдан бу шоҳга учиб қўниб, гўё ёшлиги абадий тураверадигандай, белининг қуввати, кўзининг нури кетиб, қаримайдигандай кўринаркан-у, вақти келиб, тушуниб, бирор ишнинг бошини ушлайман, деганда, ёши ўтиб, кучи кетиб, қўлидан ҳеч нарса келмай қолар экан.\nКейин ҳар нарсага бир қизиқиш масаласи. Агар бирор нарсага қизиқсанг - бора-бора уни севиб қоларкансан, киши. Бир нарсани севишнинг ўзи ҳам бир дард бўларкан. Ана шу севган ишингга, касбингга етай-этай деб турганда, одамда қандайдир бир мастлик, мағрурлик пайдо бўларкан. Маълумки, мастлик ҳар қандай маст кишининг айбини кўпроқ юзага чиқарар, кўзларини шира бостирар, мағрурлантириб юборар экан. Ана шундай пайтда эслик одам эсини йўқотиб қўймай, ақл-ҳушини бир жойга йиғиб олиб, ўз касби-корининг этагидан маҳкам ушлар экан. Эссиз, овсар кишилар эса боши айланиб, кўзи тиниб, босар-тусар жойини билмай, ҳовлиқиб, бош яланг, эгар-тўқимсиз отини қамчилайверар экан - мен шуни кўрдим.\nАгарда сен ҳам ақлли кишиларнинг сафида бўлгинг келса, ҳар куни бир марта, ё ҳафтада бир марта, ҳеч бўлмаса ойида бир марта ўзингга ўзинг ҳисоб бер! Ўтган умрни қандай ўтказибсан: на илмга, на жамиятга ва на ўзингга фойдали бирор иш қилибсанми? Ё эса қандай қилиб ўтказганлигингни ўзинг ҳам сезмай қолибсанми?\n1 Nasihatlar [Abay Qunonboyev] 7459


ЗИЁГА ОШНО ОДАМЛАР » "Жиззах овози" газетаси расмий сайти\nЗИЁГА ОШНО ОДАМЛАР\nКитоб мутолааси, китобхонлик маданияти, буюк мутафаккирларнинг китоб хақидаги қимматли фикрлари ифодаланган баннерлар билан безатилган мактаб ҳовлиси байрамона манзара касб этган. Пойтахтимиздан ташриф буюрган "Китоб дунёси" масъулияти чекланган жамиятнинг дўкондорлари кўчма расталарга турли жанрлардаги юзлаб номдаги китобларни дид билан териб қўйишган.\nМактаб раҳбарияти томонидан ота-оналар ҳамда ҳозирда турли раҳбарлик лавозимларида фаолият юритаётган шу билим даргоҳининг собиқ ўқувчиларига йўлланган таклифномалар ижобий самара берди чоғи кун тезда мактаб ҳовлиси одамлар билан гавжум бўлиб кетди. Қадам ранжида қилувчиларнинг кети узилмайди. Одамлар оқими орасида йигирматадан зиёд китобларни қўлтиқлаб олган саксон ёшлардаги бир отахон ҳам бор. Мўйсафидни уринтириб қўймаслик учун юқори синф ўқувчиларидан бири югурганича бориб отахоннинг унинг қўлидаги бебаҳо адабиёт хазиналарини олди.\nГап шундаки, юртимиз узра кенг қулоч ёзган "Энг китобхон мактаб" лойиҳаси доирасида туманимиздаги 14-умумий ўрта таълим мактабида "Бир фарзандга уч китоб" ҳамда "Ўзим ўқиган мактабга йигирмата китоб совға" акциясига старт берилган эди. Тадбирни мактаб директори Лола Исанова очиб, Президентимиз ташаббуслари билан ўқувчи ёшларнинг, шу жумладан бутун халқ оммасининг китобга, китобхонликка бўлган муносабатлари яхшиланиб бораётганини таъкидлаш билан бирга барчани ушбу акцияда фаол иштирок этишга чақирди.\n– Шахсий кутубхонамдаги китобларнинг айримларини менга таълим ва тарбия берган шу муқаддас даргоҳга илиндим, – дейди маҳалла фаоли, истеъфодаги подполковник Жонузоқ ота Турдимуродов. – Кўп китоб ўқиш керак, лекин ўқиш билан бирга унинг мағзини ҳам яхшилаб уқиб олиш керак. Бадиий асар мазмунини чуқур англаб етган боланинг ахлоқ-одоби гўзал, фикрлаш қобилияти юқори бўлади. Муҳтарам Юртбошимизга беадад раҳмат айтсак арзийди, мудроқ кўзларимизни очди. Ёшларни қўя турайлик, кўпчилик катталар ҳам китоб ўқишни эсдан чиқариб қўйган эди. Мактабда яхши бир акция бошланган экан, уни тўхтатмаслик керак. Менимча, натижаси зўр бўлади, яъни фарзандларимизнинг китобга ошнолиги янада кучаяди.\nДарҳақиқат, бу мулоҳазаларда тўла жон бор. Аслида бундай ҳаракат ўтган йили бошланган эди. Йил адоғида Жиззах аккумулятор заводи акциядорлик жамияти раҳбарияти юзтача китоб совға қилган бўлса, жорий йилнинг апрель ойи бошларида вилоят "Қишлоқ хўжалик кимё" акциядорлик жамияти бошқаруви раиси Алишер Исроилов 50 та, Ўзбекистон Республикаси Олий Мажлиси Қонунчилик палатасининг депутати Эркин Холбўтаев 20 та китобни мактаб кутубхонасига топшириб кетишди. Навбатдаги акцияда эса тадбиркорлар Маҳмуд Жабборов, Элмурод ҳожи Пирматов, Жиззах туманлараро ўрмон хўжалигининг раҳбари Абдукарим Холматов, "Ўзбекистон темир йўллари" давлат акциядорлик жамиятининг ходими Абдували Эшмирзаев сингари кўплаб собиқ ўқувчилар билан бир қаторда ушбу мактаб директори Лола Исанова, раҳбарнинг маънавий-маърифий ишлар бўйича ўринбосари Ҳулкар Бозорова ҳам 20 тадан китоблар тўпламини ҳадя қилиб билим масканининг китоб фондини бойитишга муносиб ҳисса қўшди.\nҲадя қилинган китоблардан айримларига аудиодиск илова қилинган. Жумладан, Обиддин Маҳмуд қаламига мансуб етти фаслдан иборат "Фарзанднома” китобида 2 дона аудио ёзуви ҳам бор. Фарзанд тарбияси ва унинг камолотига бефарқ бўлмаган ота-оналарга, устоз-у мураббийларга, қолаверса, инсониятнинг маънавий юксалиши йўлида астойдил тер тўкаётган заҳматкаш зиёлиларга мўлжалланган бу асар кўп сонли мутолаа ихлосмандларининг маънавий мулки бўлиб қолади, десак муболаға бўлмайди.\n– Китоб савдоси кўнгилдагидай кечаётганидан мамнунмиз, – дейди сотувчи қизлардан бири. – Ҳисоб-китобларимизга кўра, ҳозиргача қилинган харид миқдори беш миллион сўмга етай деб қолди.\nБайрамона кайфиятда бошланган тадбир асносида ўқитувчи ва ўқувчиларнинг китобхонлик даражаси ҳам аниқлаб олинди. "Энг китобхон ўқитувчи" ҳамда "Энг китобхон ўқувчи" номинациялари бўйича ўтказилган беллашувда бошланғич синф ўқитувчиси Гулмира Норқулова билан 9-синф ўқувчиси Шоҳжаҳон Абдухалилов ғолиб деб топилиб, мактаб раҳбариятининг "Фахрий ёрлиғи" ва эсдалик совғалари билан тақдирланди.\nЗиёга ошнолик тадбири истеъдодли ўқувчиларнинг шеърхонлиги, ашула ва рақс гулдасталари билан иштирокчиларга кўтаринки руҳ бағишлади.\nтарих ва ҳуқуқ фани ўқитувчиси,\nмактаб ота-оналар кузатув кенгашининг раиси, "Шуҳрат” медали соҳиби\n» ҲАЁТНИ ЎРГАТУВЧИ МУРАББИЙ


ЮКСАК ИШОНЧНИ ШАРАФ БИЛАН ОҚЛАШ - Ўзбекистон овози газетаси\nЮКСАК ИШОНЧНИ ШАРАФ БИЛАН ОҚЛАШ\nбиздан тинимсиз изланиш, интилишни талаб этади\nҚачон бўлмасин, Президентимизнинг сўзларини тинглаб, ўзимга кўп хулосалар чиқариб оламан, иш режамга қўшимчалар киритаман. Бу фикрлар замирида қандай маъно-мақсад ётганини тенгдошларим ўртасида кенг тарғиб этишга ҳаракат қиламан.\n9 май — Хотира ва қадрлаш кунида Президентимиз Ислом Каримовнинг Оммавий ахборот воситалари вакилларига берган интервьюсида билдирилган фикрларни тинглаб, аввало, икки масала юрагимда муҳрланиб қолди. Биринчидан, уруш жангоҳларида жон берган ота-боболаримиз хотирасини доимо ёдда тутиб, муқаддас билиб, уларга муносиб фарзанд бўлиш кераклигини яна бир бор чуқурроқ ҳис этдим. Бугун биз билан ёнма-ён яшаб келаётган уруш қатнашчилари ва фронт ортида мардонавор меҳнат қилган кексаларимизга ҳар куни иззат-ҳурмат, ғамхўрлик кўрсатиш зарурлигини англадим.\nИккинчидан, давлатимиз раҳбарининг биз ёшлар ҳақида айтган гаплари, билдирган юксак ишончлари мени қаттиқ ҳаяжонга солди ва қувонтирди. Президентимиз бугунги ёшларнинг кийиниш маданияти, ҳатто, галстукни замонавий қилиб боғлашини қувониб, ҳавас қилиб гапирди. Шунингдек, ўзбек қизлари кийинишда ҳам, ақл-идрок ва маданиятда ҳам ҳеч кимдан кам эмаслигини ғурурланиб таъкидлади. Давлатимиз раҳбарининг ёшлар ҳақидаги бундай илиқ гапларидан, тўғриси, ҳар биримиз, ўзини Ўзбекистоннинг чин фарзанди, деб ҳисоблаган ёшлар ғурурланади, фахрланади. Бу сўзлар ўзимизга бўлган ишончни оширади, бизни янги юксак марраларга чорлайди.\nЮртбошимизнинг қуйидаги сўзларига эътибор қаратайлик. «...ёшларимиз, фарзандларимизнинг ёниб турган кўзлари, ғайрат-шижоати, билимга интилиши, дунёда ҳеч кимдан кам бўлмайман, деган ҳаракатини ёруғ келажагимизнинг, эзгу мақсадларимизга эришишнинг асосий омили ва гарови сифатида кўрамиз». Бу гапларни давлатимиз раҳбарининг биз ёшларга юксак ишончи ва меҳрининг ифодаси, деб биламиз. Бундан ифтихор қиламиз ва албатта, бу юксак ишонч зиммамизга катта масъулият юклаётганини ҳам чуқур англаб турибмиз.\nПрезидентимиз яна бир мисолни фахрланиб келтирди. Яқинда Қорақалпоғистонга борганида, Жанубий Кореядан келиб Сурғул газ-кимё комплексида ишлаётган, кўп мамлакатларда бўлган мутахассисларнинг ўзбек ёшларининг салоҳияти ҳақида билдирган фикрларини ўзгача ифтихор билан таъкидлаганда, очиғи, ёшларнинг бир вакили сифатида ғурурландим, катта масъулият ҳиссини туйдим. Айниқса, давлатимиз раҳбарининг «Ҳақиқатан ҳам, бундай ёшларимизни, эртанги кунимизнинг таянчи ва суянчи, давомчиси бўлган, тобора ҳал қилувчи кучга айланиб бораётган фарзандларимизни кўриб, уларнинг чеҳрасига боқиб, ол-димизда турган барча-барча юксак марраларни эгаллаймиз, эзгу мақсадларимизга эришамиз, ўз муродимизга етамиз, деган ишончимиз янада мустаҳкамланади», деган сўзлари бизга янада куч-қувват бағишлайди.\nДавлатимиз раҳбарининг фикрлари партиямиз «Истиқбол» ёшлар қаноти зиммасига ҳам катта вазифалар қўяди, албатта. Хусусан, ёшлар онги ва қалбида меҳр-оқибат, аждодлар хотирасига ҳурмат туйғуларини янада мустаҳкамлаш, мустақиллик ғояларига содиқлик фазилатларини ривожлантириш, тинчлик буюк неъмат эканлигини англашга хизмат қиладиган янги лойиҳалар устида изланишимиз зарур.\nТаъкидлаш жоизки, партиямиз тизимида бир неча йилдан буён анъанавий тарзда ўтказилиб келинаётган «Ёш сиёсатчи» кўрик-танлови ёшларимиз шижоати, фуқаролик позицияси ва сиёсий кўникмаларини оширишда муҳим аҳамият касб этмоқда. Энг муҳими, мазкур танлов фуқаролик жамияти ривожланишида ёшларнинг фаол иштирокини таъминлаш ва уларда жамиятимизда кечаётган туб ислоҳотларга дахлдорлик ҳиссини мустаҳкамлашга хизмат қилмоқда. Биз ана шундай тадбирларимизни сифат жиҳатдан янада юксалтиришга ҳаракат қиламиз.\nЎзбекистон Халқ демократик партиясининг «Истиқбол» ёшлар қаноти ўз атрофига 111 мингдан ортиқ йигит-қизни бирлаштирган. Уларнинг ҳар бири ўзига хос истеъдод ва иқтидор эгасидир. Олдимизда турган вазифаларни амалга оширишда уларнинг куч ва имкониятларидан самарали фойдаланишимиз зарур. Шундагина Юртбошимиз билдираётган юксак ишончни шараф билан оқлаган бўламиз.\nЎзХДП Марказий Кенгаши «Истиқбол» ёшлар қаноти маркази раҳбари.


Сирдарёда давра суҳбати бўлиб ўтди\nСирдарёда давра суҳбати бўлиб ...\nСирдарё вилояти божхона бошқармасида “Божхона органлари ходимларининг фуқаролар билан бўладиган муносабатларда муомала маданияти ва одоб-ахлоқ қоидалари” мавзусида давра суҳбати бўлиб ўтди.\nТадбирда вилоят божхона бошқармаси раҳбарияти ва Маънавият тарғибот маркази маърифат тарғиботчиси Д.Жарбекова ҳамда вилоят имом хатиби ўринбосари Ф.Рахмоновлар иштирок этишди.\nТадбирда сўз олганлар ходимларнинг муомала маданиятини юксалтириш, одоб-ахлоқ қоидаларига риоя қилиш ва она Ватан истиқболи ва равнақи йўлида ҳалол-пок хизмат қилиш, бирдамлик билан олға интилиш лозимлигига алоҳида урғу бердилар.\nШунингдек, учрашувда бундай тадбирларнинг мунтазам ўтказилиши жамиятда ёш авлоднинг маънавий салоҳияти, тафаккури ва дунёқарашини юксалтириш, халқига муҳаббат ва садоқат туйғулари билан яшайдиган баркамол авлодни тарбиялашда беқиёс аҳамиятга эга эканлиги таъкидлаб ўтилди.\nД.Жарбекова ўз маърузасида китоб ва китобхонлик ҳақида сўз юритар экан, Президентимиз томонидан илгари сурилган 5 та ташаббус доирасида вилоятда қилинаётган ишлар хусусида тўхталди.\nЙиғилиш давомида мутолаа инсон кўнглига ёруғлик ва эзгулик улашувчи маёқ, олис йўлда ишончли ҳамрох, ҳаёт синовларини мардонавор енгишда беминнат маслаҳатчи эканлигини, шунинг учун ҳам у шахс камолатида беқиёс ўрин тутишини ҳаётий мисоллар орқали тушунтириб берди.\nТадбир сўнггида иштирокчилар томонидан берилган саволларга соҳа мутахассислари томонидан тушунтиришлар берилди.


Луқмаси ҳалол нажоткор – Сурхон тонги\nБош саҳифа / Жамият / Луқмаси ҳалол нажоткор\nНоябр 24, 2018\tЖамият Изоҳ қолдириш 528 Кўрилди\nТуғруқхона. Оқ халат кийган шифокор қўлида эндигина дунё юзини кўрган фариштамисол чақалоқ ва унинг йиғиси оламни тутган. Ташқарида турган ота-оналар, бобо-момолар шошиб қолишади. Юраклари энтикиш аралаш хавотирда: “Қанча суюнчи сўрашар экан? Ишқилиб, камроқ сўрашсинда”. Туғруқхона эшигига фарзанд кутиб умид билан борган борки, аввало, шуни ўйлайди. Аммо беш қўл баробар эмас…\nЁшлигидан шифокор бўлишни орзу қилган, ундан айро касб ни тасаввурига ҳам сиғдирмаган, 27 йилдан буён аёлларнинг оғирини енгил қилишда яқиндан кўмак бериб келаётган шифокор Ҳанифа Бердимуродованинг ҳамиша қўли-қўлига тегмайди. Сабаби севимли касби орқали ҳалол ризқ топиш, одамларга беминнат ёрдам бериш унинг қатъий ҳаёт тарзига айланган.\nҲ. Бердимуродова илк фаолиятини 1991 йил Қумқўрғон туманидаги қишлоқ врачлик пунктларидан бирида акушер-гинеколог сифатида бошлаган. Ҳозирда туман тиббиёт бирлашмаси туғруқхона бўлимида врач акушер-гинеколог сифатида фаолият юритиб келмоқда. Бундан ташқари, Янги ҳаёт қишлоқ врачлик пунктига ҳам гинеколог сифатида бириктирилган. У ерда ҳафтанинг ҳар чоршанба куни ҳомиладор, фертил ёшдаги аёллар, маслаҳатга муҳтож хотин-қизларни кўрикдан ўтказиб, уларга ўз тавсияларини бериб келмоқда.\n— Чақалоқ дунёга келиши бу бир мўъжиза, — дейди, акушер-гинеколог Ҳанифа Бердимуродова. — Мен деярли ҳар куни ҳомиладор аёллар билан ёнма-ён туриб, янги меҳмоннинг туғилишига гувоҳ бўламан. Баъзан бир аёлни тўлғоқ тутган пайтда, бошқа томонда паталогик хасталикка чалинган беморга кўмаклашишга тўғри келади. Унисига қарашиб улгурмасданоқ, бошқасида дард бошланиб қолади. Қийналиб туғилган чақалоқ бирданига чинқириб, барча хавф ортда қолганида онадан қайта туғилгандек енгил бўламан. Одамларга қувонч улашишдек бахтга сабабчи бўлишнинг ҳам гашти борда.\nГинеколог берган маълумотларга қараганда, туғруқхонада бир сутка давомида 24-25 нафаргача, бир йилда эса туман миқёсида 6500 га яқин чақалоқ дунёга келади. Шундан 85 фоиз аёлларда туғруқ жараёни яхши кечса, 15 фоизида патологик туғруқ жараёни кечади. Бу эса асосан, камқонлик, зоб, пиэлонефрит ва бошқа патологик хас таликлар билан боғлиқ.\n— Яқин қариндошлар ўртасидаги никоҳ натижасида носоғлом фарзандлар дунёга келиш ҳолатлари кузатилмоқда, — дейди Ҳанифа опа. — Тўғри, УЗД, қон таҳлиллари каби кўплаб текширувлар орқали бундай туғруқларнинг олдини олишга ҳаракат қилинаяпти, аммо баъзи бир ҳолатларда диагностик аппаратлар ҳам ожиз.\nАёлларнинг кўпчилигида ҳали тиббий маданият юқори деб бўлмайди. Бу эса она ва боланинг соғлигига салбий таъсир этмасдан қолмайди, албатта. Шифокор ўз вазифасини сидқидилдан бажарди, унга тўғри ташхис қўйди дейлик, лекин аёлларнинг айримлари вақтида даволанмаслиги, дори-дармонларни пала-партиш истеъмол қилиши, гигиенага амал қилмасдан нотўғри овқатланиши оқибатида ҳам кўплаб муаммолар келиб чиқиши бор гап.\n— Ҳар доим ишдан чарчаб, баъзан беморларимнинг дардини ўйлаб сиқилганимда лимонлар барқ урган иссиқхонамга бораман, — дейди Ҳалима Бердимуродова. — Дарахтларга термуламан. Дардларимни айтаман. Лекин ҳеч қачон шифокорлик соҳасини танлаганимга афсусланмайман. Негаки, шунча чарчоқ, ёки бошқа бир муаммоли вазиятлар бўлса-да, ҳар сафар янги чақалоқ туғилганида худди ўзим илк бор фарзанд ли бўлгандек ҳиссиётга тўламан. Чақалоқнинг ота-онаси, яқинлари менга қувончдан порлаётган кўзлари ила раҳмат айтаётганида, гўдак йиғисини эшитганимда барча ташвишларим унутилиб, яна ҳомиладор аёллар томон ошиқаман. Худога таваккал қилиб, ишга киришаман.\nТиниб-тинчимас шифокор айни кунларда банкдан кредит олиб, аёлларни соғломлаштиришга ихтисослашган хусусий клиника очиш ҳаракатида.\nКейинги Ўзбошимчалик қимматга тушади\nМиллий қадриятлар, миллий хазинамиздир


Обидхон қорига суиқасд уринишида гумон қилинган шахс ким? - BBC News O'zbek\nШвеция расмийлари ўзбекистонлик таниқли имом Обидхон қори Назаров ҳаётига суиқасдни амалга оширишда гумон қилинган шахс экстрадиция қилингани ҳақидаги хабарларни тасдиқладилар.\nАйтилишича, асосий жиноятчи дея гумон қилинган шахс 25 август куни кечда Швецияга келтирилган.\nОбидхон қори Назаров 2012 йил 22 феврал куни пешин намозига чиқаётган пайти, ўз уйи йўлагида яқин масофадан отиб кетилганди.\nБундан олдин, Швециянинг Остерсунд шаҳри маҳкамаси Обидхон Қори Назаров ҳаётига суиқасддга алоқадорликда айблаб икки нафар ўзбекистонликни маҳкамага тортган, аммо уларнинг қотиллик уринишидан қўллари борлиги етарлича исботини топмагани айтилиб, оқлов ҳукми чиқарилганди.\nБи-би-си ишни олиб бораётган прокурор Кристер Петерсон билан боғланиб, экстрадиция қилинган шахс ҳақидаги тафсилотларни сўради:\nКристер Петерсон: Унинг исми Юрий Жуковский. 1978 йили туғилган, Ўзбекистон фуқароси.\nБи-би-си: Баъзи хабаларда унинг Россия фуқароси эканлиги ҳам айтилганди?\nКристер Петерсон: Буниси менга маълум эмас. У бу ерда фойдаланган паспорт Ўзбекистонники бўлган. Паспортида Украинада туғилган, деб ёзилган эса-да, бошқа ҳужжатлар бизга маълум эмас. Бу борада кенгроқ текширув ўтказилганга қадар унга Ўзбекистон фуқароси сифатида қараймиз. Менимча, унда иккинчи фуқаролик бўлса ҳам, бу Россия фуқаролиги эмас. Чунки, акс ҳолда, уни экстрадиция қилишмасди.\nБи-би-си: Демак, гумондор Россия фуқароси бўлмаса-да, у ердаги расмийлар экстрадицияга рози бўлишган?\nКристер Петерсон: Ҳа ва бунда мен ҳеч қандай ноодатий ҳолни кўраётганим йўқ. Чунки, қонунга биноан Россия ҳам, Швеция ҳам ўз фуқароларини экстрадиция қилмайди. Лекин, ўз тупроғимизда бошқа давлат фуқароси қўлга олинса ва уни экстардиция қилишга қатъий асослар бўлса, бу иш амалга оширилади.\nБи-би-си: Демак, гумондорни Швецияга топширилиши борасидаги музокаралар ўзбек томони билан эмас, балки Россия билан олиб борилган, шундайми?\nКристер Петерсон: Айтишим мумкинки, Ўзбекистон улар билан алоқага чиқиш уринишларимизни эътиборсиз қолдирди. Мактубларга ҳам жавоб берилмади. Менинг саъй-ҳаракатларимга жавоб берган ягона давлат Россия эди.\nБи-би-си: Жуковскийни экстрадиция қилиш зарурлигини исботлаш учун Россияга анчагина далиллар тақдим этиш лозим бўлган бўлса керак? Қўлингизда қандай далиллар борлигини айта оласизми?\nКристер Петерсон: Биринчидан, бирон бир шахсни Швецияга экстрадиция қилдириш учун маҳкамага мурожаат қилишим керак. Ва маҳкама уни жиноятда қўли бор гумондор деб аташга етарли асос борлиги юзасидан қарор чиқармоғи керак. Швеция маҳкамаси мен тақдим этган маълумотлар асосида шундай қарорни чиқариб берди. Биз қўлга киритган асосий далиллар сирасига унинг автомобил ижрага олгани, кредит карточкаларидан фойдалангани, дўконларга кирган вақти тушиб қолган суратлари киради. Турар жой ҳам ижарага олган. Қўлимизда ДНК маълумотлари ҳам бор. Жиноят содир этилган ерга яқин жойда ичида тўппонча бор рюкзак топилган, ундан ДНК намуналарини олганмиз. Энди ушбу ДНК намуналари жаноб Жуковскийники билан солиштирилади. Агар улар мос тушса, Юрий Жуковский ўз ҳатти-ҳаракатларини тушунтириш учун анча ҳаракат қилишига тзғри келади.\nБи-би-си: Бу иш бўйича аввал икки Ўзбекистон фуқароси оқланган. Маҳкама ниҳоясида ҳакам суиқасд уринишини ким амалга оширган бўлмасин, бунинг ортида ўзбек режими турганлиги қатъий белгилари борлиги ҳақида хулоса қилганди. Бу галги текширув ушбу йўналишни ҳам текширадими?\nКристер Петерсон: Муаммом шуки, менинг мурожаатларим ўзбек томонида мутлақ сукут билан қарши олинган. Шунинг учун, комил ишонч билан айтишим мумкин, айни масалада Ўзбекистондан ҳеч қандай ёрдамга умид қила олмайман. Ҳозирда ҳамма нарса жиноят Ўзбекистондан туриб буюртма берилганлигига ишора қилаётган бўлса-да, айнан ким буюртма берганини аниқлаш имкони йўқлигини ҳам кўрсатади. Шу боис, ҳозирги босқичда эътиборни экстрадиция қилинган шахсга қаратиш керак бўлади. Ўзбек томони ҳамкорликдан бош тортаётгани юзасидан хулосамни чиқариб, у ердаги ишга алоқадор бирон бир шахсни аниқлашга қодир бўламан, деб ўйламайман.\nБи-би-си: "Ўз хулосамни чиқараман", демоқдасиз. Кимдир жиноятни ошкор этишда ҳамкорликдан бош тортса, бу нимадан далолат беради?\nКристер Петерсон: Мен шундан хулоса чиқараманки, Ўзбекистонга ёрдам беришларини сўраб, 10-12 марта мактуб йўлладим. Ўзбекистон учун масъул Швеция элчисидан ҳам ёрдам сўрадим. У бу борада ўзбек расмийларига икки маротаба сўз очган. Тошкентдаги Интерпол оффисини ҳам ишга жалб қилдим. Буларнинг биронтасига жавоб берилгани йўқ. Ана шулар баъзи хулосаларимга асос беради. Бундан ташқари, Ўзбекистон ҳукумати Швециядаги суиқасддан жабр кўрган шахсни террорчи сифатида кўради. Уни ҳибсга олишни сўраб, Интерполга ариза беришган. Кейин бирданига уни 20 кишининг ўлимига сабаб бўлган жиноятда ҳам айблашган. 2011 йил ёзида эса, ҳибсга олиш сўровини бекор қилишди. Бундан бир неча ой ўтиб, Швецияда уни ўлдиришга уриниш бўлди. Бундан ҳам, муайян хулоса чиқарса бўлади. Лекин, бу борада ўзбек томонидан бирон киши менга шарҳ ёки маълумот беради, деб ўйламайман.


ТОШКЕНТ, 1 янв - Sputnik. 2020 йилнинг 1 январидан эътиборан Бирлашган Араб Амирликлари (БАА) резиденти мақомини олган хорижий давлатлар фуқаролари 30 кун муддатга Ўзбекистонга визасиз кириш имконига эга бўлади. Бу ҳақда Туризмни ривожлантириш давлат қўмитаси хабар бермоқда.\nТаъкидланишича, ушбу чоралар Ўзбекистонга тўғридан-тўғри хорижий инвестицияларни жалб қилиш салоҳиятини янада мустаҳкамлаш, шунингдек, БАА инвесторлари учун мамлакатнинг сармоявий жозибадорлигини оширишга йўналтирилган.\nХусусан, 2019 йил 20 мартдан бошлаб Бирлашган Араб Амирликлари фуқаролари учун, 2020 йил 1 январдан бошлаб БАА резиденти мақомини олган хорижий давлатлар фуқаролари учун Ўзбекистон Республикаси ҳудудига кирган кундан эътиборан 30 кун муддатга визасиз режим белгиланган.\nБирлашган Араб Амирликлари резиденти мақомини олган хорижий давлатлар фуқаролари Ўзбекистон Республикасига кириш вақтида амал қилиш муддати 90 кундан кам бўлмаган резидентлик визасининг асл нусхасини тақдим этадилар.


hidoyat.uz – “Мовароуннаҳр” нашриётининг сайти - ТАВБА ЭШИКЛАРИ ОЧИҚ\nТАВБА ЭШИКЛАРИ ОЧИҚ\nБанда гоҳида билиб-билмай хато, гуноҳ қилади. Агар у хатони тўғриламаса, гуноҳдан қайтмаса, ҳам ўзига, ҳам атрофидагиларга жабр бўлади. Хатони тўғрилаш, гуноҳдан қайтиш тавбадир. Ҳар бир киши тавба қилиши керак. Расулуллоҳ : “Эй инсонлар! Аллоҳга тавба қилинглар ва Ундан мағфират сўранглар! Мен ҳам Аллоҳга ҳар куни юз марта тавба қиламан”, деганлар (Имом Муслим ривояти).\nРасулуллоҳ , гарчи гуноҳ ишлар қилишдан сақланган бўлсалар-да, доим тавба қилиб юришлари биз учун ўрнак ва тавба қилишга тарғибдир. Зеро, “Албатта, Аллоҳ чин тавба қилувчиларни ва обдон покланиб юрувчиларни севади” (Бақара, 222).\nКишиларга жабр, зулмни, ўзганинг ҳақини ейиш каби гуноҳларни мазлум кечирмагунича Аллоҳ таоло кечирмайди.\nБанданинг тавбаси ҳақиқий бўлиши учун учта шарт бор. Биринчиси, гуноҳдан тўхташи, иккинчиси, пушаймон бўлиши ва учинчиси, гуноҳга зинҳор яқинлашмасликка азму қарор қилишидир.\nУламолар ушбу шартлар бажарилсагина, тавба самимий, чин бўлишини айтишган. Биз мўминлар самимий, чин тавба қилишга буюрилганмиз: “Эй имон келтирганлар, Аллоҳга чин тавба қилинглар, шоядки, Раббингиз сизларнинг ёмонлик (гуноҳ)ларингизни ўчириб, остидан анҳорлар оқиб турадиган жаннатларга киритса!” (Таҳрим 8).\nҲар бир кишига жони чиқиши арафасигача, ғарғара ҳолигача тавба эшиклари очиқдир.\nАллоҳ таоло барчаларимизни чин тавба қиладиган ва тавбалари қабул бўладиган бандаларидан қилсин!


Обама афроамерикан маданияти ва тарихи музейини очди\n08:28 / 25.09.2016\nАҚШ президенти Барак Обама Вашингтонда афроамерикан маданияти ва тарихи музейини очди.\nОбама музей очилиши маросимида 540 млн долларлик музей "эркинликка йўлни" кўрсатиш учун яратилганини айтди. У афроамерикаликларга музейга ташриф буюришни ва ички кучни ҳис қилишни қатъиян тавсия қилди.\n"Бугунги кунда Америка мукаммал давлат ҳисобланади, бироқ давлатимиз ўзининг яратилишини ҳурмат қилади. АҚШ ўзгаришлар, инқилобдан пайдо бўлган. Бу эса давлатимиз яна яхшироқ бўлишини кўрсатади", деб айтди Обама.\nМузейда Африкада қулларни сотиб олиш учун ишлатилган маҳсулотлардан тортиб 1920-йиллар темир йўл вагонлари ва рок-н-ролл қироли Чак Беррига тегишли бўлган Cadillac русумидаги қизил қадиллаккача 36 минг буюм сақланади.\nМузей биноси британиялик архитектор Дэвид Эйж томонидан лойиҳаланган.\nВашингтон Барак Обама музей\nМосква Клинтон ва Обамага таъсир ўтказиш учун миллионлаб доллар сарфлаган – ОАВ\nТрамп Обаманинг Гуантанамо турмасини ёпиш ҳақидаги фармонини бекор қилди\nЎзбекистонда янги давлат музейи ташкил этилади


Иллатнинг илдизи бошқарувдаги нўноқликда - Уч илдиз\nИллатнинг илдизи бошқарувдаги нўноқликда\nby Тўлқин Эшбек · 25.07.2015\nСССРдек давлатншг иқтисодий қудрати Ўрта Осиёликларнинг … кўп болали бўлганлиги туфайли заифлашган эмиш!..\nАҳоли жон бошига қанча даромад тўғри келиши ҳар бир мамлакатнинг умумий аҳволидан далолат берувчи муҳим кўрсаткичлардан ҳисобланади.\nБу кўрсаткични реал рақамларда ифода этишнинг ўзига яраша шарт, қонун-қоида ва тартиблари бор.\nУларнинг бирортаси назардан четда қолса, эътиборга олинмаса ёхуд кўр-кўрона “англашилмовчилик”ка йўл қўйилса, пировард натижа, яъни чиқарилган кўрсаткич ҳақиқатга тўғри келмайди, хато бўлади…\nМосквада нашр этиладиган «Аргументы и факты» газетасининг сентябрь ойида чиққан 39-сонини варақлаб ўтириб, унда эълон қилинган «ғалати» бир фикр эътиборимни тортди.\nҲозирги пайтга доир иқтисодиёт муаммолари ҳақида сўз юритган собиқ Иттифоқ ҳукумати бошлиғи жаноб Николай Рижков амалдорлик курсисида ўтирган кезларидаги СССР деб аталмиш мамлакат иқтисодиётидан мағрурлана туриб, «бизни Ўрта Осиё орқага тортар эди, ахир у томонларда ҳамиша болалар кўп бўлган, даромад ҳисоби эса киши бошига нисбатан олинган» деган гaп қилибди.\nБу ҳол бир қатор бошқа муаммоларни келтириб чиқарган, жумладан, ўтган асрнинг 80-йилларига келиб, мамлакат таназзулга учраган эмиш.\nАна сизга «қудратли» салтанат тепасида турган нуфузли жанобнинг «кашфиёти», хулосаси!\nОрадан шунча йил ўтгач топган важи!\nУнинг жўнгина хулосаси шу, яъни СССРдек давлатнинг иқтисодий қудрати Ўрта Осиёликларнинг… кўп болали бўлганлиги туфайли заифлашган эмиш!..\nЎзбекистонликлар нима олганлар-у, қандай рўшнолик кўришган?!\nВаҳоланки, ортдаги тарих саҳифалари холислик билан таҳлил қилинса, буткул бошқача манзара намоён бўлиши муқаррар. Лоакал Ўзбекистонни собиқ Иттифоқнинг хомашё базасига айлантириб қўйган ким эди, деган савол замирига чуқурроқ кириб кўрайлик.\nЕр юзининг олтидан бир қисмини эгаллаган СССРнинг тўқимачилик саноати корхоналари учун хомашё ҳисобланган, мисқоли олтинга тенг пахта толасини ким етиштириб, ким уни Иттифоқнинг барча бурчакларига етказиб берган?!\nАччиқ-аччиқ саволни давом эттирадиган бўлсак, шунча қора меҳнат эвазига Ўзбекистон ва ўзбекистонликлар нима олганлар-у, қандай рўшнолик кўришган?!\nДон, гўшт, сут маҳсулотлари ва бошқа озиқ-овқат олгансиз, деган жавоб нақд эканлигига аминмиз.\nЛекин бу маҳсулотлар Иттифоқдош республикалардан фондлар бўйича етказиб берилгани, ўша пайтдаги Ўзбекистон аҳолисининг жон бошига тўғри келадиган истеъмол товарлари миқдори мамлакат бўйича энг кам бўлгани ҳам унутилганича йўқ.\nМантиксиз уруш касофати озмунча ўзбек оилаларига мусибат келтирдими?!\nАна энди собиқ ҳукуматнинг собиқ бошлиғини ташвишга солган «даромад пастлиги» муаммосининг асл сабабларидан лоақал биттасига ойдинлик киритайлик.\nЖаноб Рижков ҳукуматга раҳбарлик қилган вақтда иқтисодиётнинг реал секторида ўз ечимини кутиб, борган сари чигаллашиб кетаётган муаммолар қалашиб ётган эди.\nАммо мамлакат раҳбарияти барча ички молиявий муаммоларни четга суриб қўйиб, на сиёсий, на ҳуқуқий ва на ҳарбий жиҳатдан ҳеч бир асоссиз Афғонистоннинг ички можароларига тумшуғини суқди. Афғон заминидаги мантиқсиз уруш касофати озмунча ўзбек оилаларига мусибат келтирдими?!\nКўрилган жабр-жафони бирор рақам, жадвал ёки қиёслаш билан ифодалаб бўлмаслиги аниқ.\nНе-не бўз йигитларимиз нима учун қўлига қурол олганининг маъносини тузукроқ англамаган ҳолда ўзга юртда қурбон бўлди. Ана шу қирғинбарот майдонларда ногиронлик қисматига дучор бўлганлар қанча?!\nАфғонистондаги можаролар эса ҳали-ҳануз минтақа хавфсизлигига таҳдид солмоқда, иқтисодий тараққиётга тўсиқ бўлмоқда.\nАхир бюджетнинг миллион-миллион рақамлари билан ифодаланадиган маблағлари ҳарбий харажатларга совурилганини ҳеч қандай баҳоналар билан оқлаш мумкин эмас!\nОқибат нима бўлди? Оқибатда юзага келган бюджет маблағлари тақчиллигига барҳам бериш мақсадида инфляцион манбалар ишга солинди.\nНошуд ҳукумат муаммони ҳал қилиш учун алкоголли ичимликлар ва тамаки маҳсулотларининг нархини оширишга зўр берди.\nНатижада пул массаси ишлаб чиқарилаётган товарларга нисбатан илдам ўсиб, ҳаётнинг барча жабҳаларини издан чиқара бошлади.\nБу эса мамлакатда юзага келган иллатларнинг баттар авж олишига сабаб бўлди.\nШу ўринда таъкидлаш лозимки, «алкоголизмга қарши кураш» деган дабдаба ҳам қанчадан-қанча токзорларга кирғин келтирди, бинобарин, узумчилик билан боғлиқ саноат тармоғига мисли кўрилмаган зарар етказилди.\nКўп ўтмай қанд, шакар маҳсулотлари дўкон пештахталарида бутунлай кўринмай қолди.\nНегаки, пухта ўйланмаган сиёсат жамиятда алкоголли ичимликларни хуфиёна ишлаб чиқариш каби жиноий фаолиятни келтириб чиқарган эди.\nОқибатда қанча-қанча одамлар заҳарланди, бу ҳам етмагандай наркомания, токсомания каби иллатлар урчигандан-урчиди.\nШу ўринда жаноб Рижков ҳукуматни бошқарган даврдаги қўрқинчли тушга ўхшаш яна бир «ислоҳотчилик» ҳақида гапириб ўтмоқчиман.\nМамлакатда юзага келган иқтисодий таназзулга барҳам бериш мақсадида иттифоқдош республикаларда «минтақавий хўжалик ҳисоби» жорий этиш, шу орқали барча муаммоларни ҳал қилиш ғояси илгари сурилди.\nМоҳиятан олганда эса бу талвасага тушиб қолган бошқарув тизимини «ажалидан беш кун олдин ўлдириш»дан бошқа нарса эмас эди.\nЮртбошимизнинг довюраклигидан чўчишган бўлса, ажаб эмас\nХусусан, Фарғона водийсидаги учта вилоятни, Қашқадарё ва Бухоро вилоятларини ўзаро бирлаштириб, иккита хўжалик ҳисобидаги минтақа ташкил этиш ва шу каби бошқа ишлар режалаштирилди.\nАммо бу ғоянинг амалга оширилишига ўша вақтдаги Қашқадарё вилояти обкомининг биринчи котиби Ислом Каримов қарши чиқди.\nУ нафақат ўзи раҳбарлик қилаётган вилоятни, балки бутун республика салоҳиятини яхши ўрганган инсон, иқтисодиёт соҳасини ҳам амалда, ҳам илмда яхши билган тажрибали мутахассис сифатида вилоятларни бирлаштириш мутлақо ўйланмаган иш ва бундан наф кўриш хомхаёл эканини, раҳбарларнинг бундай сўқирлиги ёмон оқибатларга олиб келишини дадил айта олди ва ўз сўзида қатъий турди.\nУзоқни кўра билган бу инсон маҳаллий урф-одатлари, удумлари, иктисодиёти, ишлаб чиқариш соҳалари турлича бўлган вилоятларни бирлаштириш кони зарар эканлигини асосли тарзда исботлаб берди.\nМарказдагилар Ислом Каримов баён қилган оқилона таҳлил, асосли хулосалардан ҳам кўпроқ унинг довюраклигидан чўчиган бўлса, ажаб эмас.\nБиз бундай дадилликка неча марта гувоҳ бўлдик.\nХусусан, Мустақил Давлатлар Ҳамдўстлиги орасида Ўзбекистон биринчилар қаторида ўз мустақиллигини эълон қилганида, марказ очиқчасига довдираб қолди, буни яширолмади ҳам, турли найранглар қила бошлади.\nНима эмиш, Иттифоқнинг жуда катта миқдордаги ички ва ташқи қарзларининг бир қисмини тўлашни Ўзбекистон ўз зиммасига олган эмиш.\nАна шунда муҳтарам Юртбошимиз масалани кўндаланг қўйди, яъни, майли, ҳисоб-китоб қилайлик, ким кимга қарздорлиги аниқланса, шунга кўра иш тутиш таклифини ўртага ташлади.\nБу таклиф Москвадаги даҳоларни саросимага солиб қўйди ва улар бу узоқ баҳсли жараёндан воз кечиб, Ўзбекистон билан истисно тариқасида «0» (нўл) вариантга келишилди.\nЯъни, марказ Ўзбекистонга, Ўзбекистон марказга қарз эмас. Бошқа иттифоқдош республикалар гарданига эса ташқи ва ички қарзларни осиб қўйишди.\nЎзбекистондан олиб чиқиб кетилган олтин ҳисоб-китоби ҳам «юқорида» ҳал қилинган\nЎз вақтида бу ҳолатдан жуда яхши хабардор бўлган «катта» раҳбар (ўша даврдаги собиқ иттифоқ раҳбари назарда тутилмоқда) нима жин уриб ўтмишни титкилаб қолди-ю, ундан қандай ва кимга қанақанги манфаатни кўзлаяпти?\nЭҳтимол «Ўрганган кўнгил ўртанса қўймас» деганларидек, собиқ СССРни қўмсаб, ҳар хил хомхаёлларга бораётгандир!?\nБир сўз билан айтганда, тушуниш қийин.\nАммо бошқа нарса бизга маълумки, Ўзбекистондан олиб чиқиб кетилган олтин, уран, рангли металлар ва бошқа шу кабиларнинг тошу тарозиси ҳам, ҳисоб-китоби ҳам «юқорида» ҳал қилинган.\nБулардан тушган валюта тушумларини эса ҳамиша «хирмонда ҳозир» бўлган марказликлар ўз билганича сарфлаганлар.\nБошқача айтганда, улар ўз хатти-ҳаракатлари билан «кўп болали» ўзбек хонадонида туғилган норасидалар ризқини талон-тарож қилаётганлигини хаёлларига ҳам келтирмаган.\nАйтмоқчиманки, СССР аҳолисининг жон бошига тўғри келадиган даромаднинг пастлигига асосий сабаб бизнинг минтақадаги болаларнинг кўплиги эмас, балки марказдаги ишбошиларнинг узоқни кўра билмаслиги, жамият иқтисодиётини бошқаришдаги нўноқликлар эди!\nҲозирги кунга келадиган бўлсак, мустақил мамлакатимизда олиб борилаётган бунёдкорлик ишлари мамлакат қиёфасини тубдан ўзгартирди, турмушнинг барча жабҳаларида, айниқса, ижтимоий соҳада, хусусан, таълим, маданият тизимларида юксалишга эришилди.\nЁш авлод истиқболини кўзлаб қилинган ва амалга оширилаётган ишларнинг МДҲ мамлакатларининг хеч бирида қиёси йўқ.\nМуҳими, биз нимагаки эришган бўлсак, мамлакатимиз Президентининг оқилона саъй-ҳаракати, доно йўлбошчилиги шарофати ўлароқ халқимизнинг бир жон-бир тан бўлиб жипслашуви туфайли қўлга киритдик.\nБуларни кам деганда, маънавий сўқир, қалбини ҳасад ўти куйдираётган одамгина кўрмаслиги, эътироф этмаслиги мумкин.\nШундай бир паллада ҳақиқатдан кўз юмиш, бир пайтлар ўзлари йўл қўйган хато ва уларнинг оқибатларини бўлар-бўлмас олди-қочди гаплар билан оқлашга, хаспўшлашга уриниш, туҳматдан, мустақил Ватанимизда эришилаётган ютуқларга нохолислик билан қарашдан ўзга нарса эмас.\nЎзбекистонда хизмат кўрсатган иқтисодчи, халқаро бандлик академиясининг ҳақиқий аъзоси\n“Даракчи” газетасининг 2009 йил 5 ноябрь сонида чоп этилган.\nДониш домла деганлари: Шогирд – болангдан азиз\n25.07.2015 в 12:18\nКўп маълумотлародан бохабар бўлдим.Яхши ёзилган.Бу каби маълумотларни хозирги ёш авлод вакилларига етказиш хар бир онгли фуқоро олдида турган бурч.Сайтингиз мана шу бурчни аъло даражада бажармоқда.\n25.07.2015 в 14:24\ncccp ўрта осиё ресурсларини қадрига етмаган ва миллий заифлиги туфайли инқирозга учради\nNext story Курсдошлар дийдори\nPrevious story “Ҳукм” (ҳикоя)\nЎйин топмаган “ўғилжон”…\nШу тийран кўзлар


Илҳом Мўминжонов: “Навбаҳор уй жамоаси эмас” - PFС "Navbahor"\nИлҳом Мўминжонов: “Навбаҳор уй жамоаси эмас”\n“Пахтакор” ва “Навбаҳор” жамоалари ўртасидаги учрашувдан сўнг ўтказилган матбуот анжуманининг биринчи қисмида жамоамиз бош мураббийи Илҳом Мўминжонов ва Жаҳонгир Меҳмоновлар иштирок этишди:\nИлҳом Мўминжонов: - “Пахтакор” жамоасини бугунги ғалаба билан табриклайман. Гарчи мағлубиятга учраган бўлсакда, футболчиларимизга ҳам раҳмат айтаман. Шогирдларим рақибга муносиб қаршилик кўрсатишди. Майдонга ғалабани кўзлаган ҳолда чиққандик. Аммо, учрашувда рақиб жамоа футболчиларининг маҳорати ўз сўзини айтди. Яъни Машарипов ва Безерраларнинг индивидуал маҳорати туфайли дарвозамиз ишғол қилинди. Машариповнинг қанотдан тўп оширишидан кейин Безерра тўпни ўзига ўнглаб олди ва чиройли гол муаллифига айланди. Аслини олганда баҳс дурангга мос бўлди. Шундай бўлсада, якунда мағлуб бўлдик. Бу футбол ва бундай натижалар бизни янада кучли қилади.\n- “Навбаҳор” ўз майдонида ва сафарда тўп сурганида икки хил жамоага айланиб қолмаяпти. Бу ҳақда нима дея оласиз?\n- Кўпчилик жамоамизга шундай таърифни бермоқда. Масалан ўтган йили дурангларимиз сони кўп бўлди. Аксарият дурангларимиз сафардаги учрашувларда кузатилди. Шу билан биргаликда ғалабаларни ҳам қўлга киритдик. Жорий йилги мавсумда ҳам шу кунга қадар меҳмондаги ўйинларда тўрт очкога эга бўлдик. Шундан келиб чиққан ҳолда “Навбаҳор”ни уй жамоаси деб айтмаган бўлардим. Бу каби фикрларни юзага келишига эса ўз майдонимиздан деярли икки йилдан бери ютқазмаётганлигимиз сабаб бўлмоқда деб ўйлайман. Агарда эътибор қаратиладиган бўлса, кўплаб жамоалар ҳам очколарни асосан ўз майдонидаги баҳсларда қўлга киритади. “Навбаҳор”ни ўз майдонида ҳар қандай рақибга муносиб қаршилик кўрсатиб, мағлубиятга учрамаётганлигидан жуда ҳам хурсандман. Бири сўз билан айтганда “Навбаҳор” уй жамоаси эмас. Статистикага эътибор қаратилса жамоани ўтган мавсумда сафардаги баҳсларда қанча очко тўплаганлиги ойдинлашади. Сўнгги ўн йилликдаги энг яхши натижа қайд этилган. Гарчи шу пайтга қадар меҳмонда тўрт очко тўплаган бўлсакда, кейинги баҳсларда очколаримиз сонини оширамиз деган умиддаман.\n- Мавсум аввалида клуб олдига юқори ўринлар учун курашиш вазифаси қўйилганди. Айни пайтда жамоани қайси ўринлар учун даъвогарлик қилади деб айта оласиз?\n- Мавсум аввалида раҳбарият олдимизга юқори ўринлар учун курашиш вазифасини қўйган. Айни пайтда шу мақсад йўлида ҳаракат қилмоқдамиз. Футболчиларимиз кучли учликка курашишга лойиқ деб ўйлайман. Қўл остимдаги футболчилар билан ишлашда давом этаман ва бундан чарчамайман. Бир сўз билан айтганда футболчиларимиздан фахрланаман. Ҳар бир ўйинда ғалаба қозониш учун интиламиз. Ҳар бир жамоа хато қилади. Бир тур олдин “Бунёдкор” жамоаси хатога йўл қўйганлиги туфайли уч очкони қўлга киритгандик. Бу гал биз хатога йўл қўйдик. Айнан шу сабабли шогирдларимни койиганим йўқ. Чунки бу футбол. Кимдир алданади, яна кимдир қоқилади.\n- “Навбаҳор” асосан агрессив футбол кўрсатмоқда. Жамоа позицион ҳужум ташкил этишда оқсамоқда. Голлар асосан стандарт вазиятлардан урилмоқда.\n- Бу камчиликни бартараф этиш устида ишламоқдамиз. Футбол миллионлар ўйини.Бутун дунёда кўплаб жамоалар асосан стандарт вазиятлардан гол уришга интилмоқда. Биз ҳам стандартларга урғу берганмиз. Мисол учун ўтган йили ҳам айнан шу усулдан фойдаланиб кўплаб очколарни қўлга киритганмиз. Келгусида позицион ҳужум ташкил этиш борасида ишлаб, янада яхшироқ ҳаракат қиламиз.\nЖаҳонгир Меҳмонов: - Авваламбор “Пахтакор” жамоасини қўлга киритилган ғалаба билан табриклайман. Бугун мағлубиятга лойиқ ўйин кўрсатмадик деб ўйлайман. Жамоамизни кучли клублар билан тенгма-тенг ўйнай оладиган бўлишида меҳнат қилаётган мураббийимизга раҳмат айтаман. Кейинги учрашувларда янада яхшироқ ўйин кўрсатиб, мухлисларимизни хурсанд қилишга ҳаракат қиламиз. Футболда қайсидир жамоа ютади бошқаси мағлубиятга учрайди. Яна кимдир хатога йўл қўяди.”Пахтакор”га қарши баҳсда ўзимиз йўл қўйган ягона хато туфайли имкониятни бой бердик. Хато ва камчиликлардан тегишли хулосалар чиқарган ҳолда янада ўсишга эришамиз. Кейинги турларда клуб раҳбарияти, жамоамиз мураббийлари ва мухлисларимиз ишончини оқлаш учун қўлимиздан келганча ҳаракат қиламиз. Жамоамиз юқори ўринларни кўзлаётганлиги сабабли ҳар бир мағлубият аламли. Чунки барча учрашувларда майдонга фақат ғалабани кўзлаган ҳолда тушмоқдамиз. Жиззахда 2:0 ҳисобида олдинда бориб туриб мағлуб бўлганимиз кўпроқ алам қилган. Хато ва камчиликларимиздан тегишли хулоса чиқарган ҳолда кейинги турларда яхшироқ натижа қайд этишга интиламиз.


Ўзбекистон коронавирусни кутиб олишга тайёр - санитария бош инспектори - 20.03.2020, Sputnik Ўзбекистон\nПрезидент сайлови - олий даражада ва қонунга тўлиқ мувофиқ равишда ўтди - Лебедев\nЎзбекистон коронавирусни кутиб олишга тайёр - санитария бош инспектори\nЭпидемия тарқалган ҳудудларга бориб келган 4 кишидан - Ўзбекистонда 19 нафар фуқаролар касалланган. Агар уар вақтида изоляция қилинмаганида - касаллик янада... 20.03.2020, Sputnik Ўзбекистон\n14:15 20.03.2020 (янгиланди: 14:20 20.03.2020)\n© Министерство здравоохранения республики УзбекистанГлавный сан инспектор Узбекистана - Нурмат Отабеков\n© Министерство здравоохранения республики Узбекистан\nЭпидемия тарқалган ҳудудларга бориб келган 4 кишидан - Ўзбекистонда 19 нафар фуқаролар касалланган. Агар уар вақтида изоляция қилинмаганида - касаллик янада кенг тарқалиб кетиши мумкин эди.\nТОШКЕНТ, 20 мар - Sputnik. Ўзбекистонда коронавирусга қарши курашиш учун барча керакли заҳиралар тайёрланган, Ўзбекистон коронавирусни кутиб олишга тайёр деди Ўзбекистон бош санитария инспектори Нурмат Отабеков.\n- Хитойнинг Ухан шаҳрида эпидемия эълон қилинган кундан бошлаб республикада тайёргарлик ишлари фаол олиб борилди. Бугунги кунда етарли миқдорда дори-дармон, диагностикумлар, ҳимоя воситалари, дезинфекцион воситалар ва коронавирус билан касалланганларни даволаш учун 1000га ўрин заҳиралари яратилган, - деди Отабеков.\nУндан ташқари касалланган фуқаролар билан мулоқотда бўлган кишиларни изоляция қилиш учун ҳам барча керакли шароитлар яратилган. Биз бунга эҳтиёж бўлмайди деган умиддамиз, лекин касалликка қарши курашиш учун етарли маблағ ажратилган ва мутассадиларнинг бу ишга масуллиги оширилган, - дейди бош инспектор.\nКарантин нима учун керак?\nКарантин бу чеклов дегани. Яъни касалликнинг яширин даврида бемор вирусни бошқаларга юқтирмаслиги учун изоляция қилиниши керак. Хусусан коронавируснинг инкубацион даври 2-14 кун бўлса, бемор 2 ҳафтаган изоляция қилиниши керак.\n- Карантин чорлари нақадар муҳм эканини биз ўзимизда ҳис қилдик. Эпидемиологик нохуш ҳудудларга бориб келган 4 нафар киши билан мулоқотда бўлган 19 нафар фуқароларда касаллик тасдиқланган. Биз мана шу 19 нафар кишина вақтида изоляцияга олмаганимизда ушбу касаллик янада кенг тарқалиб кетиши мумкин эди, дейди Отабеков. Даслабки кундан карантин чоралари қўлланилгани туфайли касалликни жиловлашга муваффақ бўлдик.\nЎзбекистонда 2хил карантин чораси белгиланган. Биринчичи бу эпидемиологик нохуш ҳудудлардан ташкиллаштирилган тартибда олиб келинган фуқароларга нисбатан қўлланилади. Бундай фуқаролар гуруҳ ҳолатида алоҳида муассасаларда изоляция қилинишлари керак.\nЭпидемик нохуш ҳудудлардан якка тартибда келганлар эса – уй шароитида 2 ҳафта давомида қолишлари керак.\n10:27Президент сайлови - олий даражада ва қонунга тўлиқ мувофиқ равишда ўтди - Лебедев


29 март 2020, Тошкент вақти: 11:22\nЎзбекистон Ички ишлар вазирлиги академияси 2018 йилдан бошлаб талабаларни тест синовларисиз қабул қилади. Академияга талабалар махсус профессионал текширув ва суҳбатлашув йўли билан танлаб олинади. Бу борадаги қарор президент Мирзиёев томонидан 16 август куни имзоланди.\nҚарорда айтилиишича, бундан буён академияда ўқиш муддати уч йилни ташкил қилади. Талабаларга стипендия берилади ва улар моддий жиҳатдан таъминланади.\nОлий маълумотга эга бўлмаган, аммо ички ишларда уч йил ишлаган ходимлар ҳам 2018 йилдан бошлаб академиянинг сиртқи бўлимида ўқиш имкониятига эга бўладилар. Сиртқи бўлимдаги ўқиш 4 йил давом этади.\nОлий маълумотга эга бўлган шахслар ҳам академиянинг сиртқи бўлимида контракт асосида ўқишлари мумкин. Улар учун ўқиш муддати уч йилни ташкил қилади.\nҚарорда академиянинг кундузги бўлимига 600 талабани, сиртқи бўлимга эса ички ишлар органларида ишлаётган 200 ходимни қабул қилиш назарда тутилади.


Тўрт хорижий мамлакат ва «катта тўртлик»даги 24 йил — халқаро консалтинг компаниясининг ўзбекистонлик солиқ директори билан суҳбат\n14:00 / 01.04.2021\nНуфузли халқаро ташкилотларда масъул лавозимларда ишловчи ватандошларимиз талайгина. Биз Бирлашган Араб Амирликларига сафаримиз давомида дунёдаги энг йирик аудит-консалтинг компанияларидан бири – KPMGда фаолият олиб бораётган ҳамюртимиз Музаффар Салаев билан суҳбатлашдик.\nМузаффар Салаев айни пайтда KPMGнинг БААдаги офиси Солиқ ва инвестициялар бўлими раҳбари сифатида фаолият олиб бормоқда.\nҲамюртимиз 1997 йилдан буён солиқ, аудит ва молиявий консалтинг соҳасидаги халқаро компанияларда ишлаб келмоқда. Нолинчи йиллар бошларидан Россия, Хитой, Қатар каби давлатларда ҳам яшаган.\nЎзининг ҳикоя қилишича, барчаси инглиз тилига қизиқиши ва халқаро компанияда ишлаш истагидан бошланган.\nТалабанинг халқаро компанияда ишлаш истаги\n— 1997 йилда, Тошкентдаги Дипломатия университетининг сўнгги босқичида ўқирдим. Инглиз тилини билишим сабабли чет эл компаниясида ишлаб кўриш хоҳиши уйғонган. Ўша пайтлари Тошкентда чет эл фирмалари анча кам эди, аммо биз инглиз тилига қизиққанимиз ва Дипломатияда ўқишимиз сабаб, университетимизга чет эл компаниялари вакиллари тез-тез келиб туришарди.\nАудит йўналишида жаҳонда тўртта энг йирик компания бор – Deloitte, Ernst & Young, KPMG ва PricewaterhouseCoopers. Шулардан бири – Deloitte вакиллари ўқишимизга келгач, ишлаб кўриш хоҳишим борлигини айтганман. Нуфузли, яхши маош тўлайдиган, халқаро компания экани ўзига тортган.\nУ пайтлари иш қидириш учун ҳозиргидек онлайн платформалар ҳам, интернет ҳам йўқ эди. Ишга олишларини сўраб, ўзим мурожаат қилганман. «Майли, солиқ бўлимида бўш ўрин бор, ишлаб кўр», дейишган. Албатта, ўша вақтлари солиқ, аудит кабиларни яхши билмасдим.\n«Бу соҳага кирганларнинг кўпи 2-3 йилда ишни ташлаб кетади»\n— Солиқ, аудит, молиявий консалтинг соҳаси осон эмас, янги ишга кирганларнинг кўпи узоқ вақт ишламай, 2-3 йилда бошқа соҳага ўтиб кетишади. Айниқса ҳозирги ёшларнинг тоқати етмайди: эрталабдан кечгача ишлаш керак.\nМен учун эса бу соҳа жуда қизиқ. Дўстларим бор, шу соҳада ишлаб, кейин хусусий бизнес бошлашган; албатта, уларда қулайлик кўпроқ: ўз вақтларини ўзлари назорат қилишади. Бизда эса соат 9дан 18гача, айрим пайтларда эса кечаси соат 22гача ҳам ишлаймиз.\nИшим ўзимга қизиқ: айнан менинг бўлимимда деярли ҳар куни ҳар хил компаниялар билан ишлаймиз. Бир куни автомобиль ишлаб чиқарувчи компания билан, эртасига нефть соҳасидаги компания билан, индинига эса савдо дўконлари...\nАйнан нима билан шуғулланишимга тўхталсам, айтайлик, бирор чет эл компанияси Ўзбекистонга кирмоқчи, инвестиция киритмоқчи, лекин Ўзбекистон ҳақида ҳеч нарса билмайди. Биз уларга консалтинг хизматларини кўрсатамиз: Ўзбекистондаги шарт-шароит, қонунчилик, солиқлар... Инвестор тўлиқ ва тўғри ахборотга эга бўлиши, рискларни билиши керак. Биз компанияларга бирор мамлакатда бизнес очиш бўйича оптимал вариантларни таклиф қиламиз.\n«Тез-тез турли мамлакатларга кўчиш айниқса болаларга қийинчилик туғдиради»\n— Ишим сабабли 2003 йилда Москвага кўчиб ўтдик, у ерда 11 йил яшадик. Кейин Хитойга ишга ўтдим. Кейинчалик Қатарда, PwC'нинг Доҳадаги офисида икки йил фаолият юритдим. Инвестицияни ўрганиш учун, хизмат сафарлари билан бошқа давлатларга ҳам борганман.\nТурли давлатларда ишлаш, тез-тез яшаш жойини ўзгартириб туриш айниқса болаларга қийинчилик туғдиради. Фарзандларим биринчи синфга Москвадаги мактабга боришган, кейин у ердан Хитойга кўчганмиз. Менга-ку осон, чунки муҳит ўзгаргани билан, ўша-ўша фирма, ўша-ўша иш; болаларга эса қийин, янги мактабга бориш, янги дўстлар орттириш...\nБолалар турли давлатларда яшаши бир тарафдан уларга қийин бўлса, иккинчи тарафдан келажаклари учун бу фойда. Кўп нарса ўрганишади, бошқа менталитет вакиллари билан қандай мулоқот қилишни билади.\n«БАА – умрбод яшаб қоладиган мамлакат эмас»\n— Агар ишим шу ерда бўлмаганида, яшаш учун БААни танлармидим? Қийин савол. БААда бир жиҳати борки, қанча узоқ вақт яшашингдан қатъи назар, чет эллик бўлиб қолаверасан. 20 йил яшасанг ҳам виза олиб яшашинг керак. Шунинг учун бу мамлакат бутун умр яшайдиган жой эмас, деб ўйлайман. Узоғи 10-15 йил, ўз бизнесингни қуриб, фарзандлар тарбиялаш учун яхши жой.\nБу ерга келганимизнинг биринчи сабаби – хавфсизлик. Ўзим эмас, кўпроқ болаларимнинг хавфсизлигини ўйлаганман. Болаларим кечаси соат 23да ҳам бемалол дўконга чиқиб кела олади.\nИккинчи фактор – бу ерда ишлашнинг ўзи қизиқарли. Амирликларда юздан ортиқ мамлакатлардан келган одамлар яшайди. Маданиятлар ранг-баранглиги бор.\nУчинчидан, БАА – тез ўсаётган иқтисодиёт. Ўсиш динамикаси жуда катта. Жуда кўп халқаро компаниялар бутун минтақа бўйича бизнесларини биринчи бўлиб шу ерда очган. Масалан, Саудия Арабистони ва Баҳрайн бозорига кирмоқчи бўлса ҳам, биринчи офисни Дубайда очади. Чунки инфраструктура бор, виза олиш осонроқ.\nБобур Акмалов суҳбатлашди.\nТасвирчи ва монтаж устаси – Муҳаммаджон Ғаниев.\nТўлиқ суҳбатни видео орқали томоша қилишингиз мумкин.\n11:00 / 11.04.2021\nБАА илк бор фазога араб аёлини жўнатади\n18:15 / 06.04.2021\nTelegram асосчиси БААнинг энг бой миллиардери деб топилди\n00:42 / 12.03.2021\nБААда Хитой вакцинаси уч дозада қўлланади


Янгиобод туманидаги 30 та объект Ўзбекистоннинг кўчмас маданий мерос объектлари рўйхатига киритилди. » Янгиобод тумани ҳокимлиги расмий сайти\nЯнгиобод тумани ҳокимлиги » Янгиликлар » Янгиобод туманидаги 30 та объект Ўзбекистоннинг кўчмас маданий мерос объектлари рўйхатига киритилди.\nЯнгиобод туманидаги 30 та объект Ўзбекистоннинг кўчмас маданий мерос объектлари рўйхатига киритилди.\nЎзбекистон Республикаси Вазирлар Маҳкамасининг 4 октябрдаги қарорига асосан Кўчмас моддий маданий мерос объектларнинг миллий рўйхати тасдиқланди. Бу ҳақда "Daryo.uz" нашри хабар бермоқда.\nFoto: Dilmurod Rajabov\nРўйхатдан 8208 та кўчмас моддий маданий мерос объекти жой олган. Улардан 4748 таси — археологик ёдгорликлар, 2250 таси — архитектура ёдгорликлари, 678 таси — монументал санъат ёдгорликлари ва 532 таси — диққатга сазовор жойлар.\nШу жумладан, ушбу рўйхатга Жиззах вилоятининг Янгиобод туманидан 30 та маданий мерос объектлари киритилган. Бу объектларнинг 18 таси - археологик ёдгорликлар, 11 - таси архитектура ёдгорликлари ва 1 таси - монументал санъат ёдгорлигидир.\nКўчмас моддий маданий мерос объектларининг катта қисми Самарқанд (1607 та), Қашқадарё (1468 та), Бухоро (829 та), Тошкент (828 та) вилоятларида рўйхатга олинган. Энг кам объект Сирдарё вилоятида қайд этилган бўлиб, уларнинг сони 78 тани ташкил қилади.\nТошкент шаҳрида 354 та объект мавжуд бўлиб, уларнинг орасидан нафақат Х—XIX асрларда қурилганлар, балки ХХ — XXI асрга тааллуқли бинолар ҳам ўрин олган. Шу жумладан, «Чорсу» бозори, Боткина қабристонидаги мемориал ёдгорликлар, таниқли шахсларнинг ёдгорликлари, шунингдек, 2017—2018 йилларда барпо қилинган «Сузук ота» комплекси.\nҚарорга кўра, маданият вазирига зарурият туғилганда, объектнинг номига, даврига ва манзилига аниқлик киритиш ҳуқуқи берилди. Бундан ташқари, асосли зарурат мавжуд бўлганда, Маданият вазирилиги миллий рўйхатга ўзгартириш киритиш ёки уни тўлдириш ҳақида таклиф киритади.\nМиллий рўйхатга киритилган объектларга тарихий, бадиий ёки бошқа маданий аҳамияти сабабли гаров ёки ипотека қўлланилиши мумкин эмас. Шахсий мулк ҳисобланадиган кўчмас моддий маданий мерос объектлари бундан мустасно.\nЯнгиободда “Ватан менинг нигоҳимда!” номли кўрик танлов ўтказилди\nЯнгиобод туман ҳокимининг инвестициялар, инновациялар, хусусийлаштирилган корхоналарга кўмаклашиш ва кичик саноат зоналари ҳамда туризмни ривожлантириш масалалари бўйича ўринбосари


Сабр ва шукр У зотни жаннатга олиб кирди – Alhidoya.uz\nБош саҳифа Долзарб\nСабр ва шукр У зотни жаннатга олиб кирди\nАдолатда иккинчи Умар номини олган Умар ибн Абдулазиз: “Эй Шом аҳли! Модомики, бу кишига ўхшаш киши сизнинг орангизда бўлар экан, сиз доим яхшиликда бўласиз”, дедилар.\nХўш, Умар ибн Абдулазиз мақтаган киши ким эди?\nБу зоти шариф ишончли ҳадис ровийларидан бири, Басра аҳлининг обид ва зоҳидларидан, шариат аҳкомларининг олими – Абдуллоҳ ибн Зайд ибн Амр ал-Жирмий роҳимаҳуллоҳ эдилар.\nБу кишини ўша даврда Басрага қозиликка сайламоқчи бўлишганда Шом диёрига (ҳозирги Сурия) кетиб қоладилар. Ибн Ҳиббон роҳимаҳуллоҳ ўзларининг “Ас-Сиқот” номли китобларида қуйидагиларни келтирадилар.\n– Абдуллоҳ ибн Муҳаммад айтдилар. Бир куни соқчилик қилиб денгиз бўйига чиқдим. Соҳилга келганимда, у ерда бир чодирни кўрдим. Унда икки қўли, икки оёғи ишламайдиган, қулоғи оғир ва кўзлари кўрмайдиган бир кишини бор эди. У киши: “Эй Роббим! Берган неъматларингга шукр қилишни, сенга ҳамд айтмоқликни менга илҳом қилгин! Сен мени ўзинг яратган мавжудотлардан фазилатли қилгин” – деб дуо қиларди.\nМен унинг олдига бориб, бу сўзлар унга қаердан келяпти, унга уқтирилганми ёки биров ўргатганми? Ёки илҳом қилинганми, шуни билмоқчи бўлдим. У кишининг ҳузурига бордим, саломлашиб бўлгач сўрадим:\n– Сизни шундай дуо қилаётганингизни эшитдим, Аллоҳ сизга қандай неъмат бердики, унга ҳамд ва шукр айтяпсиз? (яъни қўл-оёқларингиз, қулоқ ва кўзларингиз ишламайдиган ҳолда бўлсангиз ҳам қайси неъматлар учун ҳамд ва шукр айтяпсиз?) Бу саволга У зот шундай жавоб бердилар:\n– Мени қай аҳволда эканимни кўриб турибсиз. Аллоҳга қасамки, агар менга осмондан олов юбориб, куйдириб юборса ҳам, тоғлар мени эзиб ташласа ҳам, денгизлар ғарқ қилса ҳам, ҳатто ер ютиб юборса ҳам – бу ишлар менга фақат шукримни ортишига сабаб бўлади, холос. Роббим, менга бу тилни зикр қилиш ва шукр қилишим учун ато қилган. Олдимга келибсиз, сизга бир ҳожатим бор: аҳволимни кўриб турибсиз, ҳеч нарсага қодир эмасман. Кичик бир ўғилим бор эди, менга ёрдам бериб турарди. Намоз вақти бўлганида таҳорат қилдирар, қорним очса бўлса таомлантирар, чанқасам сув берарди. Шу боламни йўқотим қўйдим, уч кундан бери уни топа олмаяпман. Имкон бўлса, шу боламни менга топиб беринг.\n– Аллоҳга қасамки, сиз каби кишининг ҳожатини чиқаришга бериладиган ажр бошқанинг ҳожатини чиқаргандан кўра кўпроқ деб ўйлайман, дедим-да болани қидириш учун чиқиб кетдим. Кўп юрмай бир қумтепаликка рўпара келдим. Қарасам, боланинг жасадини йиртқичлар талашаётганди.\nБу ҳолни кўридим-у истиржо дуосини айтдим. Бироқ, бу ҳолатни унинг отасига қандай айтаман, дея ич-этимни тирнардим. Бу ўйлар ҳаёлимдан кечаркан, ҳазрати Айюб алайҳиссаломнинг тарихлари ёдга келарди.\nХуллас, у кишининг ҳузурига бордим.\n– Сиз менга дўстмисиз, – дедилар.\n– Ҳа, дедим.\n– Мени ишим нима бўлди?\n– Аллоҳнинг ҳузурида сиз ҳурматлироқмисиз ёки Айюб алайҳиссаломми?\n– Айюб алайҳиссалом.\n– Эсланг, Роббиси Айюбга нима қилган эди? Унинг моли, оиласи ва болалари билан балога йўлқтирган эди…\n– Ҳа, биламан.\n– Аллоҳ Айюб алайҳиссаломни қандай ҳолда топди?\n– Сабр қилувчи, шукр қилувчи ва ҳамд айтувчи ҳолида топди.\n– Аллоҳ уни қариндошлари ва дўстларидан ҳам айирмадими?\n– Ҳа, айирди.\n– Роббим Аюбни кўчада қолдирмадими?\n– Сиз топиб келишимни айтган кичик ўғилингизга қумтепаликда йиртқичлар ҳужум қилиб, уни ҳалок қилишибди, – дедим кўзимда ёш билан. – Аллоҳ сизга сабр ва ажр берсин.\nУ зот “зурриётларимдан менга осий бўлиб, дўзахда азобланадиган фарзандни чиқармаган Аллоҳга ҳамдлар бўлсин!” дедилар. Сўнг истиржо айтдилар-у, бир оҳ тортиб, жон таслим қилдилар.\nМен ҳам истиржо айтдим. Мусибат устига мусибат бўлди. Шу ҳолда ташлаб кетсам, йиртқичлар талайди, ёнида қолсам ҳам бир ўзим ҳеч нарса қила олмайман, деган ўй билан у киши устига чопонини ечиб ўраб қўйдим.\nШу пайт олдимга тўрт киши келиб, мендан нима бўлганини сўрашди. Мен бўлган воқеани уларга айтиб бердим. Юзини очгинчи, балки биз бу кишини танирмиз, дейишди. Юзини очдим. Келганлар жасадга ташланиб, юз-қўлларидан ўпаркан, “Аллоҳ ҳаром қилган нарсаларга боқмаган бу кўзларга, одамлар ухлаган пайтда саждада бўлган бу жасадга – отам фидо бўлсин!” дейишди.\n– Бу киши сизларга ким бўладилар, – деб сўрадим.\n– Бу киши Абу Қилоба ал-Жирмий, ибн Аббос розияллоҳу анҳумонинг дўстлари. Аллоҳ ва расулини жуда ҳам яхши кўрардилар.\nУ кишини ювиб, кафанлаб, жаноза ўқигач дафн қилдик. Шундан сўнг келганлар кетишди, мен эса ўз қароргоҳимга қайтдим.\nШу кеча туш кўрибман. У зот жаннат боғларида жаннат либосларини кийган ҳолда юрардилар. Яна, “Сабр қилганингиз учун сизга салом бўлсин! Оқибат диёри қандай ҳам яхшидир” (Раъд сураси, 24-оят) оятини тиловат қиларди.\n– Сиз дўстиммисиз? – деб сўрадим.\n– Ҳа, дедилар.\n– Бу даражага қандай етдингиз?\n– Жаннатда шундай даражалар борки, унга фақат яширину ошкора ҳолда Аллоҳдан қўрқиш билан бирга, мусибатга сабр қилиш ва кенгчиликда шукр қилиш билан етишилади, дея жавоб бердилар.\nВоқеа шу жойда якун топади. Бундан қандай манфаат олинади?\n– Абу Қилоба роҳимаҳуллоҳ каби солиҳ инсонларни бўлишлиги ўша жамият учун яхшилик;\n– Мусулмон киши ҳар қандай ҳолатда ҳам шукр қилувчи бўлишлиги;\n– Мусулмон кишининг бошига мусибат келиши гуноҳлари учун каффорат, охиратдаги даражасини юқори бўлишлигига сабаб бўлиши;\n– Фақат Исломгина инсонларни шундай даражада тарбия қилиши ва Абу Қилоба роҳимаҳуллоҳ каби кишилар мусибат етганда нафақат сабр қилганлиги, балки ўзига етган мусибатга шукр ҳам қилган ҳолда бўлишгани, ҳатто мусибатидан ҳузур ҳам қилганлиги;\nИсломдан бошқа динларда бундай комиллик топилмайди. Шунингдек, бу воқеадан яна кўплаб фойдалар олиш мумкин.\nРоббимиз барчамизни шукр ва сабр қилувчилардан қилсин!\nКалит сўзлар: ибратмақоласабршукр\nМавлидун Набий муборак!\n“Қуръон каримдаги сураларнинг жойлашиш тартиби бузилган” дея иддао қилувчи тоифа\nФарзанд тарбиясида йўл қўяётган хатоларимиз\nСигарет ва нос таҳоратни кетказадими?\nБомдод намозининг суннати ва фарзи ўртасида гаплашиш жоизми?\nНамозда эсноқ келса, нима қилиш керак?\nАёл эрини боқса ҳам унга итоат этмаганига гуноҳкор бўладими?\nЭридан дуо сўрайдиган келин борми?\nВилоят бош имом-хатиби масжидлардаги ободонлаштириш ишлари билан танишди\nВақф хайрия жамоат фонди ташкил этилганига 3 йил тўлиши муносабати билан “ЯХШИЛИК ҚИЛ” танловини эълон қилади!


“ҚОРА ҚУЗҒУНЛАР” ФИЛЬМИ-ЖУРНАЛИСТЛАР УЧУН ЁПИҚ НАМОЙИШДАН СЎНГ! 01.12.2013 05:12\n1 декабрь куни “Ғунча” кинотеатрида режиссёр Ҳилол Насимовнинг “Қора қузғунлар” фильмини журналистлар учун ёпиқ намойиши бўлиб ўтди.\nМазкур намойишни журналист Шоира Рауфбоева ташкиллаштирди.\nНамойишда, актёр ва актрисалар, киноижодкорлар ва ОАВ вакиллари иштирок этишди.\n“Қора қузғунлар” фильми жиддий мавзудаги фильм бўлиб, унда бош ролларни Лола Элтоева, Меҳриддин Раҳматов ва Шодия Тўхтаевалар ижро қилишган.\nШунингдек, Бахтиёр Қосимов, Рихси Иброҳимова, Абдураим Абдуваҳобов ва Феруза Собитоваларни ҳам турли характердаги ролларда кўришимиз мумкин.\nФильм детектив жанрида бўлиб, огоҳликка ундайди. Инсон ҳаётида ҳаммага ҳам ишонавермаслиги зарурлиги, баъзида ҳаттоки энг яқин инсонинг ҳам сенга хиёнат қилиши мумкинлиги ишонарли далиллар билан кўрсатиб ўтилган.\nФильм реал воқеалар асосида суратга олинган.\nФильмнинг бош қаҳрамони ўрта ёшли тадбиркор, ўз яқин дўстининг тузоғига илиниб фожеали тарзда ҳалок бўлиши, унинг рафиқаси эса, эри ҳаётлигида туҳматларга ишониб ва унинг вафотидан сўнг унга беҳуда азоб бергани учун чеккан изтироблари томошабинни ўйлашга мажбур қилади.\nАктриса Лола Элтоева эса, терговчи аёл ролини маромига етказиб ижро қилган. Унинг ижросидаги терговчи аёл, бошқа фильмлардаги бу соҳадаги аёллар образларидан фарқ қилади. У қатъий, ўз касбига содиқ бўлишидан ташқари, меҳрибон оила бекаси, она ҳамдир. Фильмда, бу жиҳатлар ҳам яхши очиб берилган.\nАммо, баъзи жиҳатлардан томошабинларда саволлар ҳам пайдо бўлди. Масалан, Бахтиёр Қосимов ижросидаги ота образи, унинг характери, ҳамда эр (Меҳриддин Раҳматов) ва хотин (Шодия Тўхтаева) ўртасидаги совуқ муносабатлар, ҳамда уларни вазиятни ойдинлаштиришга уринмасликлари, биров мавҳум бўлди. Бу саволлар юзасидан, режиссёр Ҳилол Насимов билан ҳам суҳбатлашдик.\nФильм намойишидан сўнг, барча ОАВ вакиллари фильм ижодкорлари билан фикрлашдилар. Фильм ҳақида кўплаб ижобий фикрлар билдирилди.\n“Қора қузғунлар” фильми январь ойидан катта экранда намойиш қилиниши кутилмоқда.\nФильм режиссёри Ҳилол Насимов ва устоз актриса Гавҳар Зокированинг фикрлари эса, чоршанба куни батафсил сайтимизда.